Akpa si Nyɔnyrɔxɔxɔ Wɔna le Mia Kple Mawu Dome Ƒomedodo Me\nAleke wonaa nyɔnyrɔ ame wòva zua Kristotɔe?\nAfɔ kawoe wòhiã be nàɖe hafi adze axɔ nyɔnyrɔ?\nAleke ame tsɔa eɖokui ɖea adzɔgbe na Mawui?\nNukae nye susu vevi si ta wòle be nàxɔ nyɔnyrɔ?\n1. Nukata Etiopiatɔ aƒedzikpɔla aɖe bia be yeaxɔ nyɔnyrɔ?\n‘KPƆ ÐA, tsie nye esi, nukae xe mɔ na nye nyɔnyrɔxɔxɔ mahã?’ Etiopiatɔ aƒedzikpɔla aɖee bia nya sia le ƒe alafa gbãtɔ me. Kristotɔ aɖe si ŋkɔe nye Filipo ɖe nu me nɛ kɔte be Yesu ye nye Mesia si ŋugbe wodo. Esi nusi Etiopia-ŋutsua srɔ̃ tso Ŋɔŋlɔawo me de dzi gbɔ nɛ ta la, ewɔ afɔɖeɖe si hiã. Eɖee fia be yedi be yeaxɔ nyɔnyrɔ!—Dɔwɔwɔwo 8:26-36.\n2. Nukata wòle be nàbu nyɔnyrɔxɔxɔ ŋu nyuie?\n2 Ne Yehowa Ðasefowo dometɔ aɖee srɔ̃ agbalẽ sia kpli wò tsitotsito tso eƒe gɔmedzedze la, ke ɖewohĩ wò hã àdi be yeabia be, ‘Nukae xe mɔ na nye nyɔnyrɔxɔxɔ?’ Va ɖo fifia èva srɔ̃ nu tso agbe mavɔ nɔnɔ le Paradiso si ŋugbe Biblia do me ŋu. (Luka 23:43; Nyaɖeɖefia 21:3, 4) Èva srɔ̃ nu tso nɔnɔme si tututu me ame kukuwo le kple tsitretsitsi mɔkpɔkpɔa hã ŋu. (Nyagblɔla 9:5; Yohanes 5:28, 29) Ðewohĩ èle ha dem kple Yehowa Ðasefowo to woƒe hame ƒe kpekpewo dede me eye wò ŋutɔ èva kpɔ kpeɖodzi be woawoe le subɔsubɔha vavãtɔ me. (Yohanes 13:35) Vevietɔ wu la, anye be ƒomedodo aɖe va ɖo mia kple Yehowa Mawu dome.\n3. (a) Se kae Yesu de na eyomedzelawo? (b) Aleke wonyrɔa ame ɖe tsi mee?\n3 Aleke nàwɔ aɖee afia be yedi be yeasubɔ Mawu? Yesu gblɔ na eyomedzelawo be: ‘Miheyi ɖawɔ dukɔwo katã me nɔlawo ne woanye nusrɔ̃lawo, mianyrɔ wo.’ (Mateo 28:19) Yesu ŋutɔ ɖo esia ƒe kpɔɖeŋu ɖi esi wonyrɔe ɖe tsi me. Menye ɖe wohlẽ tsi ɖe eŋu o, eye menye ɖe wokɔ tsi vi aɖe ɖe ta nɛ ko hã o. (Mateo 3:16) Woɖe nya “nyɔnyrɔ” tso Helagbe me nya si gɔmee nye “woana nu nayi to” me. Eyata Kristotɔwo ƒe nyɔnyrɔxɔxɔ fia be woana ame nayi to alo woanyrɔe keŋkeŋ ɖe tsi me.\n4. Nukae nyɔnyrɔxɔxɔ ɖe tsi me fia?\n4 Wodi tso amesiame si di be ƒomedodo nanɔ woa kple Yehowa Mawu dome la si be wòaxɔ nyɔnyrɔ. Nyɔnyrɔxɔxɔ ɖenɛ fiana amewo be enye wò didi be yeasubɔ Mawu. Eɖenɛ fiana be enye dzidzɔ na wò be yeawɔ Yehowa ƒe lɔlɔ̃nu. (Psalmo 40:8, 9) Gake hafi nàdze na nyɔnyrɔxɔxɔ la, ehiã be nàwɔ afɔɖeɖe aɖewo gbã.\nSIDZEDZE KPLE XƆSE HIÃ\n5. (a) Nukae nye afɔɖeɖe gbãtɔ si ana nàdze na nyɔnyrɔxɔxɔ? (b) Nukatae Kristotɔwo ƒe kpekpewo dede le vevie?\n5 Èdze afɔɖeɖe gbãtɔa wɔwɔ gɔme xoxo. Aleke? To Yehowa Mawu kple Yesu Kristo ŋuti sidzedze xɔxɔ, ɖewohĩ to Biblia-nusɔsrɔ̃ si ame aɖe wɔna kpli wò, dzi. (Yohanes 17:3) Gake nu geɖe gali wòle be nàsrɔ̃. Enye Kristotɔwo ƒe didi be ‘Mawu ƒe lɔlɔ̃nu ŋuti sidzedze vavã nayɔ yewo fũ.’ (Kolosetɔwo 1:9) Kpekpewo dede le Yehowa Ðasefowo ƒe hamewo me akpe ɖe ŋuwò ŋutɔ le esia wɔwɔ me. Ele vevie ŋutɔ be nàde kpekpe mawo. (Hebritɔwo 10:24, 25) Ne èdea kpekpeawo ɣesiaɣi la, akpe ɖe ŋuwò be Mawu ŋuti sidzedze geɖe nasu asiwò.\nNusɔsrɔ̃ be Mawu ƒe Nya la ŋuti sidzedze vavãtɔ nasu asiwò nye afɔɖeɖe vevi aɖe si ana nàdze na nyɔnyrɔxɔxɔ\n6. Afikae wòle be nànya Biblia ƒe nufiafia ase ɖo hafi adze na nyɔnyrɔxɔxɔ?\n6 Enye nyateƒe be mehiã be nànya nusianu si le Biblia me tsitotsito hafi adze na nyɔnyrɔxɔxɔ o. Sidzedze aɖe su Etiopiatɔ aƒedzikpɔlaa si xoxo, gake egahiã kpekpeɖeŋu be wòase Ŋɔŋlɔawo ƒe akpa aɖewo gɔme. (Dɔwɔwɔwo 8:30, 31) Nenema kee nu geɖe gali si wòle be wò hã nàsrɔ̃. Le nyateƒe me la, màsrɔ̃ nu tso Mawu ŋu avɔ gbeɖe o. (Nyagblɔla 3:11) Gake hafi nàdze axɔ nyɔnyrɔ la, ehiã be nànya Biblia ƒe gɔmedzenufiafiawo ya teti ahalɔ̃ ɖe wo dzi. (Hebritɔwo 5:12) Nufiafia mawo dometɔ aɖewoe nye nyateƒe si ku ɖe nɔnɔme si me ame kukuwo le kpakple alesi Mawu ƒe ŋkɔa kple eƒe Fiaɖuƒea le vevie ŋu nyanya.\n7. Ŋusẽ kae wòle be Biblia la sɔsrɔ̃ nakpɔ ɖe dziwò?\n7 Gake sidzedze ɖeɖe mesu o, elabena “ne xɔse mele mía si o la, míate ŋu adze Mawu ŋu o.” (Hebritɔwo 11:6) Biblia gblɔ na mí be esi ame aɖewo siwo nɔ blemadu si nye Korinto me se nyanyui si Kristotɔwo nɔ gbeƒã ɖemee la, ‘woxɔe se, eye wonyrɔ wo.’ (Dɔwɔwɔwo 18:8) Nenema kee wòle be Biblia la sɔsrɔ̃ nana xɔse nasu asiwò nàkpɔe be Mawu ƒe Nya si tso gbɔgbɔ mee wònye. Ele be Biblia sɔsrɔ̃ nakpe ɖe ŋuwò nàxɔ Mawu ƒe ŋugbedodowo kple Yesu ƒe vɔsa la ƒe ameɖeŋusẽ dzi ase.—Yosua 23:14; Dɔwɔwɔwo 4:12; Timoteo II, 3:16, 17.\nBIBLIA ME NYATEƑEA GBƆGBLƆ NA AMEWO\n8. Nukae aʋã wò be nàƒo nu tso nusiwo srɔ̃m nèle ŋu na amewo?\n8 Ne wò xɔse le sesẽm ɖe edzi le wò dzi me la, àkpɔe be asesẽ be nàmia nu ɖe nusiwo srɔ̃m nèle dzi. (Yeremya 20:9) Anye wò didi vevie be yeaƒo nu tso Mawu kple eƒe tameɖoɖowo ŋu na amewo.—Korintotɔwo II, 4:13.\nEle be xɔse naʋã wò nàgblɔ wò dzixɔsewo na amewo\n9, 10. (a) Amekawoe nàte ŋu adze egɔme anɔ Biblia me nyateƒea gblɔm na? (b) Nukae wòle be nàwɔ ne èdi be yeakpɔ gome le Yehowa Ðasefowo ƒe gbeƒãɖeɖedɔ si ŋu wowɔ ɖoɖo ɖo me?\n9 Àte ŋu adze Biblia me nyateƒea fiafia amewo gɔme ne ètsɔa ŋuɖɔɖo gblɔa eŋu nya na wò ƒometɔwo, xɔlɔ̃wo, aƒelikawo, kple dɔwɔhatiwo. Emegbe àdi be yeawɔ ɖeka kple Yehowa Ðasefowo akpɔ gome le gbeƒãɖeɖedɔ si hamea wɔna ɖekae me. Ekema àte ŋu agblɔe na Ðasefo si le Biblia srɔ̃m kpli wò la faa be yedi be yeawɔ esia. Ne wokpɔe be èdze akpɔ gome le dutoƒosubɔsubɔdɔa me la, woawɔ ɖoɖo be mia kple wò nufiala miakpe kple hamemegã eve.\n10 Kpekpe kple Kristotɔ hamemegã siwo le Mawu ƒe alẽha la kplɔm dometɔ aɖewo ana nàgadze si wo nyuie wu. (Dɔwɔwɔwo 20:28; Petro I, 5:2, 3) Ne hamemetsitsi siawo kpɔe be èse Biblia ƒe gɔmedzenufiafiawo gɔme, èxɔ wo dzi se, èle agbe nɔm ɖe Mawu ƒe gɔmeɖosewo nu, eye be nèdi vavã be yeanye Yehowa Ðasefowo dometɔ ɖeka la, woana nànya be èdze akpɔ gome le dutoƒosubɔsubɔdɔa me abe nyanyuia ƒe gbeƒãɖela maxɔnyɔnyrɔ ene.\n11. Tɔtrɔ kawoe wòahiã be ame aɖewo nawɔ hafi adze na dutoƒosubɔsubɔdɔa wɔwɔ?\n11 Ðewohĩ woakpɔe be ahiã be nàwɔ tɔtrɔ aɖewo le wò agbenɔnɔ kple nuwɔnawo me hafi nàdze na dutoƒosubɔsubɔdɔa wɔwɔ. Tɔtrɔ siawo dometɔ aɖewo ate ŋu anye be nàdzudzɔ bebeme nuwɔna aɖewo. Eyata hafi nàbia be yedi be yeazu gbeƒãɖela maxɔnyɔnyrɔ la, ehiã be nàtsri nuvɔ̃ gãwo abe agbegbegblẽnɔnɔ, ahamumu, kple atikevɔ̃ɖi zazã ene.—Korintotɔwo I, 6:9, 10; Galatiatɔwo 5:19-21.\nDZIMETƆTRƆ KPLE TƆTRƆWƆWƆ\n12. Nukata dzimetɔtrɔ hiã?\n12 Ele be nàgawɔ afɔɖeɖe bubu aɖewo hafi adze na nyɔnyrɔxɔxɔ. Apostolo Petro gblɔ be: “Mitrɔ le miaƒe dzi me, eye migbugbɔ, be woatutu miaƒe nuvɔ̃wo.” (Dɔwɔwɔwo 3:19) Be woatrɔ dzime fia be woase veve ŋutɔŋutɔ ɖe nane si wowɔ ta. Edze ƒã be dzimetɔtrɔ sɔ ne wonɔ agbe manyomanyo va yi, ke hã, egahiã kokoko nenye be wonɔ agbe nyui alesi woate ŋui va yi gɔ̃ hã. Nukatae? Elabena amegbetɔwo katã nye nuvɔ̃wɔla siwo hiã Mawu ƒe tsɔtsɔke. (Romatɔwo 3:23; 5:12) Hafi nàdze Biblia sɔsrɔ̃ gɔme la, mènya nusi nye Mawu ƒe lɔlɔ̃nu o. Ekema agbe si nènɔ va yi la mate ŋu asɔ kple Mawu ƒe lɔlɔ̃nu bliboe gbeɖe o. Eyata dzimetɔtrɔ hiã.\n13. Nukae nye tɔtrɔwɔwɔ?\n13 Le dzimetɔtrɔ vɔ megbe la, nusi gahiãe nye tɔtrɔwɔwɔ, alo ‘be woagbugbɔ.’ Menye be nàse veve ɖe wò nuwɔnawo ta ko evɔ o. Ehiã be nàgbe nu le wò agbenɔnɔ tsãtɔ gbɔ eye nàɖoe kplikpaa be yeanɔ agbe nyui tso fifia dzi yina. Dzimetɔtrɔ kpakple tɔtrɔwɔwɔ nye afɔ siwo wòle be nàɖe hafi axɔ nyɔnyrɔ.\nÐOKUIWÒ TSƆTSƆ ÐE ADZƆGBE\n14. Nu vevi kae wòle be nàwɔ hafi axɔ nyɔnyrɔ?\n14 Nu vevi bubu aɖe hã li wòle be nàwɔ hafi axɔ nyɔnyrɔ. Ele be nàtsɔ ɖokuiwò aɖe adzɔgbe na Yehowa Mawu.\nÈtsɔ ɖokuiwò ɖe adzɔgbe na Mawu le gbedodoɖa me xoxoa?\n15, 16. Nukae adzɔgbeɖeɖe na Mawu fia, eye nukae ʋãa ame wòwɔa esia?\n15 Ne èdo gbe ɖa tso dzi me na Yehowa Mawu hetsɔ ɖokuiwò ɖe adzɔgbe nɛ la, efia be èdo ŋugbe be yeatsɔ ye ɖokui ana eyama bliboe. (Mose V, 6:15) Gake nukata wòle be nàdi be yeawɔ esia? Na míawɔ kpɔɖeŋu aɖe atsɔ aɖo nya ma ŋu. Tsɔe be ŋutsu aɖe di be yealé ŋku ɖe nyɔnu aɖe ƒe nɔnɔme ŋu na eɖeɖe. Ne ŋutsua va le nu geɖe nyam tso nyɔnua ŋu eye wòle eƒe nɔnɔme nyuiwo kpɔm dze sii la, awɔe be eƒe nu ava nɔ dzi lém nɛ ɖe edzi. Le ɣeyiɣi aɖe megbe la, abiae ne elɔ̃ be yewoaɖe yewo nɔewo. Ele eme baa be srɔ̃ɖeɖe fia be ŋutsua natsɔ agbanɔmedzi geɖe wu ya. Gake lɔlɔ̃ aʋãe be wòawɔ afɔɖeɖe vevi ma.\n16 Esi nèva dze si Yehowa helɔ̃ eyama la, esia aʋã wò be nàsubɔe bliboe, menye le nɔnɔme aɖewo ko me alo vaseɖe afi aɖe ko o. Ele be amesiame si di be yeadze Mawu ƒe Vi, Yesu Kristo, yome ‘nagbe nu le eya ŋutɔ ɖokui gbɔ.’ (Marko 8:34) Míegbea nu le mía ɖokui gbɔ nenye be míekpɔ egbɔ be míena mía ŋutɔwo míaƒe nudidiwo alo taɖodzinuwo xe mɔ ɖe míaƒe toɖoɖo Mawu bliboe nu o. Eyata hafi nàte ŋu axɔ nyɔnyrɔ la, ele be wò taɖodzinu vevitɔ le agbe me nanye be yeawɔ Yehowa Mawu ƒe lɔlɔ̃nu.—Petro I, 4:2.\nMÈGAVƆ̃ BE YEAVA DO KPO NU O\n17. Nukata ame aɖewo anɔ hehem ɖe megbe le adzɔgbeɖeɖe na Mawu me?\n17 Ame aɖewo hena ɖe megbe le adzɔgbeɖeɖe na Yehowa me le esi wovɔ̃na vie na afɔɖeɖe vevi ma wɔwɔ ta. Ðewohĩ woanɔ vɔvɔ̃m be ne yewova zu Kristotɔ ɖeadzɔgbewo la, yewoabu yewoƒe nuwɔnawo ŋuti kɔnta na Mawu. Esi ame aɖewo vɔ̃na be yewoava do kpo nu ahawɔ nusi ate ɖe Yehowa dzi ta la, wobunɛ be anyo wu ne yewomeɖe adzɔgbe nɛ kura o.\n18. Nukae ate ŋu aʋã wò be nàtsɔ ɖokuiwò aɖe adzɔgbe na Yehowa?\n18 Ne wò lɔlɔ̃ na Yehowa le to dem ɖe edzi la, aʋã wò be nàtsɔ ɖokuiwò aɖe adzɔgbe nɛ eye nàwɔ wò ŋutete ɖesiaɖe anɔ agbe ɖe enu. (Nyagblɔla 5:3) Ne èɖe adzɔgbe vɔ la, àdi godoo be yeayi edzi ‘azɔ alesi dze Yehowa be yeadze eŋu bliboe.’ (Kolosetɔwo 1:10) Esi nèlɔ̃ Mawu ta la, mawɔ na wò be eƒe lɔlɔ̃nu wɔwɔ sesẽ akpa o. Ðikeke mele eme o be àlɔ̃ ɖe apostolo Yohanes ƒe nya siwo wòŋlɔ dzi, be: “Lɔlɔ̃ na Mawu enye si bena, míalé eƒe seawo me ɖe asi, eye eƒe seawo mesesẽ o.”—Yohanes I, 5:3.\n19. Nukata mele be nàvɔ̃ adzɔgbeɖeɖe na Mawu o?\n19 Mehiã be nànye ame deblibo hafi aɖe adzɔgbe na Mawu o. Yehowa nya wò ŋutetewo ƒe seɖoƒe eye mele nu geɖe akpa biam tso asiwò wu nusi nàte ŋu awɔ o. (Psalmo 103:14) Edi be nu nadze edzi na wò eye ado alɔ wò ahakpe ɖe ŋuwò. (Yesaya 41:10) Àte ŋu aka ɖe edzi be ne èɖo ŋu ɖe Yehowa ŋu tso dzi blibo me la, “ata mɔ na wò.”—Lododowo 3:5, 6.\nKPEÐOÐO WÒ ADZƆGBEÐEÐE DZI TO NYƆNYRƆXƆXƆ DZI\n20. Nukata mele be ɖokuiwò tsɔtsɔ ɖe adzɔgbe na Yehowa nanɔ nyanya na wò ɖeka ko o?\n20 Nusiwo me míedzro fifia ŋu bubu ate ŋu akpe ɖe ŋuwò nàtsɔ ɖokuiwò aɖe adzɔgbe na Yehowa le gbedodoɖa me. Ele be amesiame si lɔ̃ Mawu ŋutɔŋutɔ ‘natsɔ nu aʋu eme hena agbexɔxɔ.’ (Romatɔwo 10:10) Aleke nàwɔ esiae?\nNyɔnyrɔxɔxɔ fia be míeku le alesi míenɔa agbee tsã gome eye wogafɔ mí ake na Mawu ƒe lɔlɔ̃nu wɔwɔ\n21, 22. Aleke nàwɔ ‘aʋu wò xɔse me le gaglãgbe’?\n21 Na miaƒe hamemegãwo ƒe zimenɔla nanya be yedi be yeaxɔ nyɔnyrɔ. Awɔ ɖoɖo hamemetsitsi aɖewo nadzro biabia aɖewo siwo ku ɖe Biblia ƒe gɔmedzenufiafiawo ŋu me kpli wò. Ne hamemetsitsi siawo kpɔe be èdze na nyɔnyrɔxɔxɔ la, woana nànya be àte ŋu axɔ nyɔnyrɔ le takpekpe si le ŋgɔ gbɔna me. * Zi geɖe woƒoa nuƒo si gaɖoa ŋku gɔmesese si le nyɔnyrɔxɔxɔ ŋu dzi na mí le ɣeyiɣi mawo me. Ekema nuƒolaa akpe amesiwo dze na nyɔnyrɔxɔxɔ be woaɖo biabia bɔbɔe eve aɖewo ŋu wòanye mɔ siwo dzi woato ‘aʋu woƒe xɔse me le gaglãgbe’ dometɔ ɖeka.\n22 Nyɔnyrɔxɔxɔ ye nye nusi dea dzesi wò ŋutɔŋutɔ be nètsɔ ɖokuiwò ɖe adzɔgbe na Mawu eye fifia nèva zu Yehowa Ðasefowo dometɔ ɖeka. Wonyrɔa amesiwo dze na nyɔnyrɔxɔxɔ ɖe tsi me bliboe tsɔ ɖenɛ fiana le gaglãgbe be wonye amesiwo ɖe adzɔgbe na Yehowa.\nGƆMESESE SI LE WÒ NYƆNYRƆXƆXƆ ŊU\n23. Nukae wòfia be woana nyɔnyrɔ ame le “Fofo la kple Vi la kpakple gbɔgbɔ kɔkɔe la ƒe ŋkɔa me”?\n23 Yesu gblɔ be woanyrɔ yeƒe nusrɔ̃lawo le “Fofo la kple Vi la kpakple gbɔgbɔ kɔkɔe la ƒe ŋkɔa me.” (Mateo 28:19) Esia fia be amesi dze na nyɔnyrɔxɔxɔ va dze si Yehowa Mawu kple Yesu Kristo ƒe ŋusẽ eye wòlɔ̃ be yeabɔbɔ ɖe wo te. (Psalmo 83:19; Mateo 28:18) Eva kpɔ akpa si Mawu ƒe gbɔgbɔ kɔkɔe, alo dɔwɔŋusẽ, wɔna la hã dze sii helɔ̃ ɖe eƒe dɔwɔwɔ dzi.—Galatiatɔwo 5:22, 23; Petro II, 1:21.\n24, 25. (a) Nuka ƒe kpɔɖeŋue nyɔnyrɔxɔxɔ nye? (b) Biabia kae wòle be míakpɔ ŋuɖoɖo na?\n24 Gake nyɔnyrɔxɔxɔ menye tsi me yiyi dzro ko o. Enye kpɔɖeŋu na nu vevi aɖe. Ne wonyrɔ wò ɖe tsia me la, efia be èku le kpɔɖeŋunyagbɔgblɔ nu le alesi nènɔa agbee tsã gome. Fɔfɔ tso tsia me fia be nègagbɔ agbe azɔ na Mawu ƒe lɔlɔ̃nu wɔwɔ. Ðo ŋku edzi hã be Yehowa Mawu ŋutɔŋutɔe nèɖe adzɔgbe na, ke menye na dɔ aɖe, taɖodzinu aɖe, amegbetɔ aɖe, alo na habɔbɔ aɖe o. Wò adzɔgbeɖeɖe kple nyɔnyrɔxɔxɔ nye xɔlɔ̃ nyui aɖe dzedze kple Mawu—si nye ƒomedodo kplikplikpli me nɔnɔ kple eyama—ƒe gɔmedzedze.—Psalmo 25:14.\n25 Nyɔnyrɔxɔxɔ menye kpeɖodzi na ɖeɖekpɔkpɔ godoo o. Apostolo Paulo ŋlɔ bena: “Mitsɔ vɔvɔ̃ kple dzodzo nyanyanya wɔ mia ŋutɔwo miaƒe xɔxɔdɔ la.” (Filipitɔwo 2:12) Mɔ aɖe ƒe gɔmedzedze koe nyɔnyrɔxɔxɔ nye. Biabia lae nye, Aleke nàwɔ akpɔtɔ anɔ Mawu ƒe lɔlɔ̃ la me ɖaa? Agbalẽ sia ƒe ta mamlɛtɔ aɖo biabia ma ŋu.\n^ mm. 21 Wowɔa ɖoɖo ɖe nyɔnyrɔxɔxɔ ŋu le Yehowa Ðasefowo ƒe takpekpe sue kple gã siwo wowɔna ƒe sia ƒe la dometɔ ɖesiaɖe me.\nKristotɔwo ƒe nyɔnyrɔxɔxɔ bia be woanyrɔ ame ɖe tsi me bliboe, ke menye tsi kɔkɔ ɖe ta na ame ko o.—Mateo 3:16.\nAfɔ siwo wòle be woaɖe hafi adze na nyɔnyrɔxɔxɔ enye nusɔsrɔ̃ be sidzedze nasu ame si kple xɔse ɖeɖefia, dzimetɔtrɔ, tɔtrɔwɔwɔ, kple ame ɖokui tsɔtsɔ ɖe adzɔgbe na Mawu.—Yohanes 17:3; Dɔwɔwɔwo 3:19; 18:8.\nBe woatsɔ ame ɖokui aɖe adzɔgbe na Yehowa bia be woagbe nu le ame ɖokui gbɔ, abe alesi amewo wɔe heva dze Yesu yome ene.—Marko 8:34.\nNyɔnyrɔxɔxɔ nye kpɔɖeŋu si fia be èku le alesi nènɔa agbee tsã gome eye nègafɔ ake na Mawu ƒe lɔlɔ̃nu wɔwɔ.—Petro I, 4:2.\nAkpa Si Nyɔnyrɔxɔxɔ Wɔna Le Mia Kple Mawu Dome Ƒomedodo Me (Akpa 1)\nAkpa Si Nyɔnyrɔxɔxɔ Wɔna Le Mia Kple Mawu Dome Ƒomedodo Me (Akpa 2)\nƉoe Ɖe Amewo Ɖoe Ɖe Amewo Akpa si Nyɔnyrɔxɔxɔ Wɔna le Mia Kple Mawu Dome Ƒomedodo Me


Dzidzenuwo Trɔ, Kakaɖedzi Megali O\nGbetakpɔxɔ—Tata Si Míesrɔ̃na | June 2001\nGBE BUBU Albanian Arabic Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Ga German Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Moore Myanmar Norwegian Papiamento (Curaçao) Persian Polish Portuguese Rarotongan Romanian Samoan Sepedi Setswana Seychelles Creole Shona Silozi Slovak Slovenian Spanish Sranantongo Swahili Swedish Thai Tsonga Turkish Ukrainian Urdu Vietnamese Zulu\nLe England-fia Henry I ŋɔli (tso ƒe 1100-1135) la, wobua dzidzeti abɔ ɖeka (yard) ƒe didime be “etso Fiaa ƒe ŋɔti nu vaseɖe eƒe degblefetsu nu ne fia la mlo abɔ.” Kakaɖedzi kae nɔ dzidzeti siwo Fia Henry teviwo zãna la ŋu? Edze abe fiagãa gbɔ koe woayi hafi aka ɖe nane ƒe dzidzeme ŋutɔŋutɔ dzi ene.\nEGBEA, dzidzenu siwo woɖo ɖi la koŋ dzie wonɔa te ɖo kpɔa nuwo ƒe dzidzeme. Eyata wodzidzea meta ɖeka ƒe didime be enye afisi kekeli ate ŋu aɖo ne eklẽ to afisi naneke kuraa mele o le sɛkɛnd ɖeka me memama ɖe akpa 299,792,458 me. Be didime sia nasɔ pɛpɛpɛ la, akaɖi tɔxɛ aɖe si ƒe keklẽŋusẽ woɖo ɖi koŋue wozãna. Ne mɔ̃ si wotsɔna wɔa dzidzetiawoe le amewo si la, ekema amewo ate ŋu anya ne woƒe nuwo ƒe didime ƒe dzidzeme sɔ kple amesiame tɔ le afisiafi.\nNe dzidzenu si woɖo ɖi le tɔtrɔm, eɖanye aleke ke tɔtrɔa le sue o, ate ŋu ahe ɖikeke vɛ, eyata wodzea agbagba geɖe be woakpɔ dzidzenu siwo woɖo ɖi la ta. Le kpɔɖeŋu me, le Britain la, nusi woɖo ɖi tsɔ dzidzea nuwo ƒe kpekpemee nye nudakpe si wotsɔ platinum kple iridium tsaka wɔe eƒe kpekpeme nye kilogram ɖeka. Woda nudakpe sia ɖe Dukɔa ƒe Nuwo Dokpɔƒe. Ʋuwo kple amewo kpakple yameʋuwo ƒe ʋuʋudedi si wowɔna wɔnɛ be nudakpe sia kpena ɖe edzi gbesiagbe. Gake nudakpe sia nye esi wowɔ wòsɔ ɖe xexeame katã ƒe nudakpe si wode atukpa etɔ̃ me heɖi ɖe tome le Dukɔwo Dome Nudakpewo Kple Dzidzenuwo Nɔƒe si le Sèvres, France, la nu. Gake nudakpe sia gɔ̃ hã ƒe kpekpeme menɔa ɖeka o le ʋuʋudedi makpɔmakpɔ siwo ʋuʋuna ɖe edzi ta. Va ɖo fifia la, xexeame ƒe nudzidzelawo kple nudakpɔlawo mete ŋu to dzidzenu si ƒe kpekpeme matrɔ o la vɛ o.\nTogbɔ be edze abe tɔtrɔ suesuewo megblẽ nu boo aɖeke le ame akpa gãtɔ gbɔ o ene hã la, dzidzenuwo ƒe tɔtrɔ keŋkeŋ ate ŋu ahe tɔtɔ vɛ. Le Britain la, asiɖeɖe le Britaintɔwo ƒe nudakpe dzidzenuwo (pound kple ounce) ŋu ahazã meta ƒe nudakpe dzidzenuwo (kilogram kple gram) he makamakaɖeamedzi geɖe vɛ—le susu siwo sɔ ta. Esi amewo menya nudanu yeye siawo me o ta fiasetɔ baɖa aɖewo le woƒe asisiwo bam.\nƑome Kple Agbenyuinɔnɔ ƒe Dzidzenuwo\nKe ƒome kple agbenyuinɔnɔ ƒe dzidzenu siwo le tɔtrɔm ya ɖe? Nusi tɔtrɔ siawo hena vɛ la ate ŋu agblẽ nu ŋutɔ. Nyatakaka siwo le vavam le ŋkeke siawo me ku ɖe ƒomewo ƒe gbagbã, gbɔdɔdɔ ƒe agbebaɖanɔnɔ, kpakple ŋutasesẽ le ɖeviwo ŋu si bɔ ŋutɔ ŋu la wɔa mo yaa na ame geɖe eye woɖoa kpe edzi be míele ɣeyiɣi si me dzidzenuwo le to yim la me. Dzilaɖekɛƒomewo, vi siwo “dzila” siwo ƒe vidzinu nye ɖeka nyi, kple ɖevi siwo le dumegãwo ƒe dzikpɔkpɔ te la gbɔdɔdɔ sesẽe nye alesi amewo gbe wɔwɔ ɖe dzidzenuwo dzi la me tsonuwo. Ame gbogbo aɖewo va le ‘ɖokuilɔ̃lawo, amesiwo melɔ̃a ame ƒe nya o, amesiwo melɔ̃a nu nyui o, amesiwo lɔ̃a hadzedze wu esi woalɔ̃ Mawu’ zum, abe alesi Biblia gblɔe ɖi ƒe akpe eve aɖewoe nye sia va yi ene.—Timoteo II, 3:1-4.\nAgbenyuinɔnɔ ƒe dzidzenuwo ƒe toyiyi do ƒome kple amesiwo dzi woka ɖo ƒe tagbɔsesẽnuwo wɔwɔ. Nyitsɔ laa la, alesi ɖɔktawo megava le wɔwɔm ɖe dɔdada ƒe dzidzenu kɔkɔwo dzi kura o la va dze le dziehe England du aɖe si ŋkɔe nye Hyde me, afisi dua me tɔwo ka ɖe woƒe ƒome ɖɔkta “siwo ŋu wodea bubui vevie” dzi le. Gake nublanuitɔe la, woƒe kakaɖedzia me va gblẽ. Aleke wòdzɔe? Nyatakaka siwo tso ʋɔnudrɔ̃ƒea ɖee fia be ƒome ɖɔkta aɖe ɖoe koŋ wu nyɔnu 15 le dɔnɔ siwo gbɔ kpɔm wònɔ la dome. Le nyateƒe me la, ehiã be kpovitɔwo nagbugbɔ ame 130 kple edzivɔ siwo ku to ɖɔkta sia ƒe asime ƒe nyawo me aku. Alesi gbegbe ɖɔktaa ƒe nuwɔnaa wɔ nukui na amesiwo ka ɖe edzi la dze esime wobu fɔe hedee gaxɔ me. Woɖɔli dɔ na gaxɔdzikpɔla eve siwo dada ɖɔkta sia anya wu ale be womagakpɔ gamenɔla vloe sia dzi o. Mewɔ nuku be nyaa ŋu nyatakaka aɖe si dze le The Daily Telegraph me la yɔ ɖɔkta sia si wobu fɔe la be “Ðɔkta ‘vɔ̃ɖi’” la o.\nLe alesi dzidzenuwo le tɔtrɔm hele gbegblẽm ɖe edzi le agbenɔnɔ ƒe akpa geɖewo mee ta la, ameka dzie nàte ŋu aka ɖo ŋutɔŋutɔ? Afikae míate ŋu akpɔ dzidzenu siwo metrɔna o, si amesi si ŋusẽ le be wòalé wo ɖe te la le megbena le? Nyati si kplɔe ɖo adzro biabia siawo me.\nƉoe Ɖe Amewo Ɖoe Ɖe Amewo Dzidzenuwo Trɔ, Kakaɖedzi Megali O\nw01 6/1 axa 3-4\nAmeka ƒe Dzidzenuwo Dzie Nàte Ŋu Aka Ðo?\nDo Ŋusẽ Alesi Nèka Ðe Yehowa Dzii\nWokpɔ Eƒe Gbɔgbɔmenuhiahiãwo Gbɔ\n“Ne Mawu Le Mía Dzi La, Ameka Atsi Tre Ðe Mía Ŋutii?”\nŊgɔyiyi Ðo Ta Aʋadziɖuɖu Mamlɛa Gbɔ!\nTogbɔ Be Nu Bu Nam Vevie Hã, Mekpɔa Dzidzɔ Hedaa Akpe\nNuvɔ̃meʋuʋu si Naa Wokpɔa Hayahaya\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA June 2001\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA June 2001\nGBETAKPƆXƆ—TATA SI MÍESRƆ̃NA June 2001


Wɔ Ðokuiwò Suetɔ | Nufiame\nGBE BUBU Afrikaans Albanian Amerika Tokunɔgbe Amharic Arabic Armenian Armenian (West) Bicol Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Colombia Tokunɔgbe Croatian Czech Danish Dutch Estonian Eŋlisi Eʋegbe Finnish Franse Ga Georgian German Greek Greenlandic Haitian Creole Hiligaynon Hungarian Igbo Iloko Indonesian Italian Japanese Kinyarwanda Kirghiz Korean Kwanyama Latvian Lingala Lithuanian Malagasy Malay Mizo Moore Myanmar Ndebele Ndonga Norwegian Nzema Oromo Ossetian Pangasinan Persian Polish Portuguese Quechua (Ayacucho) Quechua (Bolivia) Rarotongan Romanian Russia Tokunɔgbe Russian Samoan Sepedi Serbian Sesotho (Lesotho) Setswana Shona Silozi Slovak Slovenian Spanish Sranantongo Swahili Swati Swedish Tagalog Tatar Thai Tsonga Turkish Twi Ukrainian Umbundu Urdu Venda Vietnamese Waray-Waray Xhosa Zulu\n‘Ame si wɔa eɖokui suetɔ le mi katã dome lae nye gã.’—LUKA 9:48.\nNu kae ate ŋu akpe ɖe mía ŋu míawɔ mía ɖokui suetɔ?\nMɔ kawo nue ame si wɔa eɖokui suetɔ la nye “gã” le?\nAleke míate ŋu abɔbɔ mía ɖokui le srɔ̃ɖeɖea me, le hamea me, kple le mía kple ame bubuwo dome ƒomedodowo me?\n1, 2. Nuxlɔ̃amenya kae Yesu gblɔ na eƒe apostolowo, eye nu ka tae wògblɔ nya sia na wo ɖo?\nƑE 32 M.Ŋ. mee. Yesu nɔ Galilea nutoa me esime kuxi aɖewo do mo ɖa. Apostoloawo dometɔ ʋɛ aɖewo nɔ nya hem be ame kae nye gãtɔ le yewo dome mahã. Nya Nyui ŋlɔla Luka ka nya ta be: ‘Nyaʋiʋli aɖe ɖo wo dome le wo dometɔ si anye gãtɔ la ŋuti. Esi Yesu nya woƒe dzimesusuwo ta la, ekplɔ ɖevi sue aɖe vae, ena wòtɔ ɖe egbɔ, eye wògblɔ na wo be: “Ame sia ame si xɔa ɖevi sue sia le nye ŋkɔ ta la, exɔa nye hã, eye ame sia ame si xɔam la, exɔa ame si dɔm ɖa la hã. Elabena ame si wɔa eɖokui suetɔ le mi katã dome lae nye gã.”’ (Luka 9:46-48) Yesu yi edzi kpe ɖe apostoloawo ŋu dzigbɔɖitɔe wose egɔme be ehiã be woasrɔ̃ ɖokuibɔbɔ.\n2 Ðe ɖokuibɔbɔ ƒe nɔnɔme si Yesu gblɔ na eƒe apostolowo be woatu ɖo la nye nɔnɔme si Yudatɔ akpa gãtɔ ɖena fiana ɣemaɣia? Ao. Le nyateƒe me la, ɖe wòtsi tre ɖe nɔnɔme si amewo ɖena fiana ɣemaɣi la ŋu boŋ. Agbalẽ aɖe gblɔ be le nu sia nu me la, enɔa vevie na Yudatɔwo ŋutɔ be yewoanya ame si dze bubu gã wu, eye wotsia dzimaɖi ɣesiaɣi be yewoakpɔe ɖa be wode bubu si ame ɖe sia ɖe dze na la eyama ŋu hã. (Theological Dictionary of the New Testament) Eya ta Yesu nɔ nu xlɔ̃m eƒe apostolowo be ele be woawo ya woato vovo.\n3. (a) Nu kae ame ɖokui wɔwɔ suetɔ fia, eye nu ka tae wòate ŋu asesẽ na mí be míawɔ nu alea? (b) Nya kawoe fɔ ɖe te ku ɖe mía ɖokui wɔwɔ suetɔ ŋu?\n3 Helagbe me nya si gɔme woɖe be “suetɔ” la fiaa ame si bɔbɔa eɖokui, ame tsɛ, ame maɖinu, alo ame si womebuna ɖe nemi me o kple ame maxɔŋkɔ. Yesu fia eƒe apostolowo be ele be woabɔbɔ wo ɖokuiwo eye woagado wo ɖokui ɖe dzi o, abe ɖevi suewo ene. Nuxlɔ̃amenya ma yi na Kristotɔ vavã siwo li egbea hã abe ƒe alafa gbãtɔ me tɔwo ke ene. Ate ŋu asesẽ na mí be míawɔ mía ɖokui suetɔ, vevietɔ le nɔnɔme aɖewo me. Míaƒe blibomademade wɔnɛ be míedina be míado mía ɖokui ɖe dzi eye be míadze agbagba be míanyo wu ame bubuwo. Esi míele ame siwo ɖea hoʋiʋli ƒe gbɔgbɔ fiana dome ta la, xexea ƒe gbɔgbɔ ate ŋu akpɔ ŋusẽ ɖe mía dzi míava zu ɖokuitɔdila, nyahela, alo amedziɖula ayetɔ. Nu kae ate ŋu akpe ɖe mía ŋu míawɔ mía ɖokui suetɔ? Mɔ ka nue ‘ame si nye suetɔ le mía dome la nye gã’ le? Nɔnɔme kawo mee wòle be míaku kutri abɔbɔ mía ɖokuiwo le?\n‘MAWU ƑE NUNYA KPLE SIDZEDZE ME GOGLO LOO!’\n4, 5. Nu kae ate ŋu aʋã mí míabɔbɔ mía ɖokui? Wɔ eƒe kpɔɖeŋu.\n4 Mɔ ɖeka aɖe si dzi míate ŋu ato asrɔ̃ ɖokuibɔbɔe nye be míade ŋugble le Yehowa ƒe gãnyenye ŋu atsɔe asɔ kple mía ɖokui. Le nyateƒe me la, “eƒe nunya ƒe ta metsɔ o.” (Yes. 40:28) Esi apostolo Paulo nɔ nu ƒom tso Yehowa ƒe gãnyenye ŋu la, eŋlɔ bena: “Oo, Mawu ƒe kesinɔnuwo kple nunya kpakple sidzedze me goglo loo! Aleke seɖoƒe meli na eƒe ʋɔnudɔdrɔ̃wo me dzodzro o, eye eƒe mɔwo mele nyanya me o ye nye esi!” (Rom. 11:33) Togbɔ be nu siwo amegbetɔwo nya la dzi ɖe edzi tso esime Paulo ŋlɔ nya mawo ƒe 2,000 kloe ye nye esi va yi hã la, eƒe nyawo gakpɔtɔ nye nyateƒe kokoko. Aleke kee sidzedze ɖasu mía si o, ele be nyanya be seɖoƒe meli na nu siwo míate ŋu asrɔ̃ tso Yehowa ƒe dɔwɔwɔwo kple eƒe mɔwo ŋu o nana míabɔbɔ mía ɖokui.\n5 Esi Leo * kpɔe dze sii be mate ŋu anya wɔ gbeɖe be míanya nu sia nu le Mawu ƒe nuwɔwɔwo ŋu o la, esia kpe ɖe eŋu wòbɔbɔ eɖokui. Esime Leo nye ɖekakpui la, dzɔdzɔmeŋutinunya doa dzidzɔ nɛ ŋutɔ. Edi be yeanya nu geɖe ale si yeate ŋui tso dziƒoŋunuwo ŋu, eya ta esrɔ̃ ɣletiviwo kple dziƒoŋunuwo ŋuti nunya eye esia na wògblɔ nya vevi aɖe. Egblɔ be: “Nu siwo mesrɔ̃ na mekpɔe be dzɔdzɔmeŋutinunya ƒe numeɖeɖe yeyewo ɖeɖe nyanya mate ŋu akpe ɖe amegbetɔwo ŋu woase nu sia nu gɔme tso xexe gbahoo la ŋu o. Eya ta mede asi seŋutinunya sɔsrɔ̃ me.” Esi ɣeyiɣiawo va nɔ yiyim la, Leo va zu senyala eye emegbe wòva zu ʋɔnudrɔ̃la. Mlɔeba la, woa kple srɔ̃a wolɔ̃ Yehowa Ðasefowo srɔ̃ Biblia kpli wo, woxɔ nyateƒea, eye wova zu Mawu subɔla ɖeadzɔgbewo. Togbɔ be nunya mawo gbegbe su Leo si hã la, nu kae kpe ɖe eŋu wòwɔa eɖokui suetɔ? Eɖo nya sia ŋu heheɖemegbemanɔmee be, “Nyanya be nu agbɔsɔsɔme ka kee míeɖasrɔ̃ tso Yehowa kple xexe gbahoo la ŋu o, nu gbogbo aɖe ŋutɔ gali siwo míenya ye kpe ɖe ŋunye.”\nYehowa de bubu mía ŋu esi wòna mɔnukpɔkpɔ mí be míaɖe gbeƒã nya nyuia\n6, 7. (a) Ðokuibɔbɔ ƒe kpɔɖeŋu wɔnuku kae Yehowa ɖo ɖi na mí? (b) Aleke Mawu ƒe ɖokuibɔbɔ ate ŋu ana ame aɖe nazu “gã”?\n6 Nu bubu si kpena ɖe mía ŋu míesrɔ̃a ɖokuibɔbɔe nye be Yehowa ŋutɔ bɔbɔa eɖokui. Bu nya sia ŋu kpɔ: “Mawu ƒe hadɔwɔlawo míenye.” (1 Kor. 3:9) Kpɔe le susu me ɖa! Yehowa, Mawu si ƒe gãnyenye ƒo ɖe sia ɖe ta la dea bubu mía ŋu esi wòna mɔnukpɔkpɔ mí be míazã yeƒe Nya, Biblia la, le míaƒe subɔsubɔdɔa wɔwɔ me. Togbɔ be Yehowae naa nuku siwo míeƒãna hedea tsii la tsina hã la, bubunɔƒe aɖee wòɖo mí esi wòna mɔnukpɔkpɔ mí be míawɔ dɔ kpli ye. (1 Kor. 3:6, 7) Ðe esia menye ɖokuibɔbɔ ƒe kpɔɖeŋu wɔnuku aɖe oa? Kakaɖedzitɔe la, ele be ɖokuibɔbɔ ƒe kpɔɖeŋu si Yehowa ɖo ɖi la nade dzi ƒo na mía dometɔ ɖe sia ɖe geɖe be wòawɔ eɖokui suetɔ.\n7 Ðokuibɔbɔ ƒe kpɔɖeŋu si Mawu ɖo ɖi la kpɔ ŋusẽ gã aɖe ɖe hakpala David dzi. Edzi ha na Yehowa be: “Àtsɔ wò xɔxɔ ƒe akpoxɔnu la anam, eye wò ɖokuibɔbɔe doa gãm.” (2 Sam. 22:36, NW) David nyae be Yehowa ƒe ɖokuibɔbɔ gbɔe wòtso be yete ŋu wɔ nu gã ɖe sia ɖe le Israel, eye be Mawu ƒe tufafa, alo eƒe ɖokuibɔbɔ, ye na wòtrɔ eƒe susu ɖe ye ŋu. (Ps. 18:36; 113:5-7) Ðe nya sia menye nyateƒe le míawo hã gome oa? Ne míebu nɔnɔme nyui, ŋutete, kple mɔnukpɔkpɔ siwo su mía si ŋu la, nu kae le mía si si ‘míexɔ’ tso Yehowa gbɔ o? (1 Kor. 4:7) Ame si wɔa eɖokui suetɔ la nye “gã” le mɔ sia nu be eva zua Yehowa subɔla si ŋu asixɔxɔ geɖe wu le. (Luka 9:48) Mina míade ŋugble le ale si esia dzɔnɛ ŋu kpɔ.\n‘AME SI WƆA EÐOKUI SUETƆ LE MI KATÃ DOME LAE NYE GÃ’\n8. Nu ka tae wòhiã be ame siwo le Yehowa ƒe habɔbɔa me nabɔbɔ wo ɖokui?\n8 Ehiã ɖokuibɔbɔ hafi míakpɔ dzidzɔ le Mawu ƒe habɔbɔa me ahakpe asi ɖe hamea ƒe ɖoɖowo ŋu. Le kpɔɖeŋu me, bu Petra, si nye ɖetugbui aɖe si wonyi le Ðasefowo ƒe ƒome me la ŋu kpɔ. Esi Petra di be yeawɔ nu si ye ŋutɔ yedi ta la, eɖe eɖokui ɖe aga le hamea ŋu. Ƒe geɖe megbe la, egate hadede kple hamea ake. Azɔ la, ele dzidzɔ kpɔm be yele Yehowa ƒe habɔbɔa me eye wòle asi kpem ɖe hamea ƒe ɖoɖowo ŋu dzidzɔtɔe. Nu kae na eƒe nɔnɔme trɔ? Eŋlɔ bena: “Mekpɔe be hafi dzidzeme nasu asinye le Mawu ƒe habɔbɔa me la, ele be mase nɔnɔme vevi eve siwo nye ɖokuibɔbɔ kple tufafa gɔme ahatu wo ɖo.”\n9. Nu kae nyea ɖokuibɔbɔla ƒe nɔnɔme ɖe gbɔgbɔmenuɖuɖu siwo míexɔna ŋu, eye nu ka tae esia naa asixɔxɔ geɖe wu nɔa eyama ŋu?\n9 Ðokuibɔbɔla daa akpe tso dzi blibo me ɖe nu nyui siwo katã Yehowa naa mí, siwo dometɔ aɖewoe nye gbɔgbɔmenuɖuɖuwo, la ta. Esia wɔnɛ be ame sia ƒomevi nyea Biblia srɔ̃la dovevienu kple ame si léa fɔ ɖe Gbetakpɔxɔ kple Nyɔ! magazineawo xexlẽ ŋu. Abe Yehowa subɔla wɔnuteƒe bubuwo ke ene la, ate ŋu ana wòazu numame nɛ be wòaxlẽ agbalẽ yeye ɖe sia ɖe si do la vɔ hafi atsɔe ade yeƒe agbalẽdzraɖoƒe le agbalẽti me. Ne míekpɔa ŋudzedze ɖe míaƒe Biblia srɔ̃gbalẽwo ŋu ɖokuibɔbɔe to wo xexlẽ kple wo sɔsrɔ̃ me la, míawɔ gbɔgbɔmeŋgɔyiyi, eye Yehowa ate ŋu azã mí le eƒe subɔsubɔdɔa me bliboe.—Heb. 5:13, 14.\n10. Aleke míate ŋu awɔ mía ɖokui suetɔ le hamea me?\n10 Ame si wɔa eɖokui suetɔ la nye “gã” le mɔ bubu nu. Woɖoa ŋutsu siwo dze la hamemetsitsiwoe le hame ɖe sia ɖe me le Yehowa ƒe gbɔgbɔ kɔkɔea ƒe mɔfiafia te. Hamemetsitsiwo wɔa ɖoɖo ɖe gbɔgbɔmenuwo abe hamea ƒe kpekpewo, gbeadzisubɔsubɔdɔa, kple alẽwo sasrãkpɔ ene ŋu. Ne míewɔa mía ɖokuiwo suetɔ to asikpekpe ɖe ɖoɖo siawo ŋu tso dzi me faa me la, míekpea asi ɖe eŋu be dzidzɔ, ŋutifafa, kple ɖekawɔwɔ nɔa hamea me. (Mixlẽ Hebritɔwo 13:7, 17.) Ne èle subɔsubɔm abe hamemetsitsi alo subɔsubɔdɔwɔla ene la, ɖe mèdaa akpe ɖokuibɔbɔtɔe be Yehowa na subɔsubɔmɔnukpɔkpɔ sia ye oa?\n11, 12. Nɔnɔme nyui kae ana Yehowa ƒe habɔbɔa nazã mí le mɔ geɖe nu, eye nu ka tae wòle alea ɖo?\n11 Ame si wɔa eɖokui suetɔ la nye “gã,” alo asixɔxɔ geɖe wu le eŋu na Yehowa ƒe habɔbɔa, elabena eƒe ɖokuibɔbɔ naa wòzua Mawu subɔla nyui aɖe si wòzãna le mɔ geɖe nu. Yesu xlɔ̃ nu eƒe nusrɔ̃lawo be woawɔ wo ɖokuiwo suetɔ, elabena gbɔgbɔ si ame akpa gãtɔ ɖena fiana le woƒe ŋkekea me la kpɔ ŋusẽ ɖe wo dometɔ aɖewo dzi. Luka 9:46 gblɔ be: “Nyaʋiʋli aɖe ɖo wo dome le wo dometɔ si anye gãtɔ la ŋuti.” Ðe wòate ŋu adzɔ be míawo hã míava nɔ susum be míenyo wu míaƒe haxɔsetɔwo alo de ŋgɔ wu ame bubuwo le mɔ aɖe nua? Dada kple ɖokuitɔdidi ƒe gbɔgbɔe xexea me tɔ geɖewo ɖena fiana. Mina míawo ya míawɔ nu ɖokuibɔbɔtɔe eye míaƒo asa na dadalawo. Ne míewɔe alea eye míetsɔ Yehowa ƒe lɔlɔ̃nu wɔwɔ ɖo nɔƒe gbãtɔ la, mía nɔviwo akpɔ akɔfafa geɖe le mía gbɔ.\n12 Yesu ƒe nuxlɔ̃ame si nye be míawɔ mía ɖokui suetɔ la ʋãa mí míebɔbɔa mía ɖokui. Ðe mele be míaku kutri awɔ mía ɖokui suetɔ le míaƒe agbenɔnɔ ƒe akpa sia akpa oa? Mina míalé ŋku ɖe wo dometɔ etɔ̃ ŋu.\nKU KUTRI NÀWƆ ÐOKUIWÒ SUETƆ\n13, 14. Aleke atsu kple asi ate ŋu awɔ wo ɖokui suetɔ, eye aleke esia ate ŋu akpɔ ŋusẽ ɖe woƒe srɔ̃ɖeɖea dzi?\n13 Le wò srɔ̃ɖeɖe me. Egbea la, ame geɖe tsia dzi ɖe woƒe gomenɔamesi ŋu ale gbegbe be wole klalo awɔ nu sia nu alo atu afɔkpo ame bubuwo ƒe gomenɔamesi dzi gɔ̃ hã be nu si yewodze na nasu yewo si. Gake ame si wɔa eɖokui suetɔ la wɔa nu abe ale si Paulo de eƒe dzi ƒo na mí ene. Eŋlɔ ɖe agbalẽ si wòŋlɔ na Romatɔwo me be: “Mina míati nu siwo naa ŋutifafa nɔa anyi kple nu siwo tua ame nɔewo ɖo la yome.” (Rom. 14:19) Ame si wɔa eɖokui suetɔ la dzea agbagba nɔa ŋutifafa me kple ame sia ame eye vevietɔ kple srɔ̃a lɔlɔ̃a.\n14 Le kpɔɖeŋu me, de ŋugble le modzakaɖeɖe ŋu kpɔ. Modzakaɖeɖe siwo dzɔa dzi na atsu kple asi aɖe la ate ŋu ato vovo. Ðewohĩ edoa dzidzɔ na srɔ̃ŋutsua be yeanɔ aƒe me kpoo le vovoɣiwo ahanɔ agbalẽ aɖe xlẽm. Gake ate ŋu adzɔ dzi na srɔ̃nyɔnua ya be yewoado go ayi nuɖuƒe aɖe alo yewoayi xɔlɔ̃wo gbɔ. Ðe manɔ bɔbɔe na srɔ̃nyɔnua wu be wòade bubu srɔ̃a ŋu ne ekpɔe be ebɔbɔa eɖokui hebua nu siwo doa dzidzɔ na ye kple nu siwo yemedina o ŋu vevie tsɔ wu be wòanɔ nu siwo eya ŋutɔ di ko ŋu bum oa? Eye aleke gbegbee srɔ̃ŋutsu lɔ̃a srɔ̃a hedea asixɔxɔ eŋu geɖe wue nye esi ne ekpɔe be medzea agbagba toa mɔ ɖe sia ɖe dzi be woawɔ ye ŋutɔ ƒe lɔlɔ̃nu o, ke boŋ ebua yeƒe didiwo ŋu! Srɔ̃ɖekadodoa me gasẽna ɖe edzi ne atsu kple asia siaa wɔa wo ɖokuiwo suetɔ.—Mixlẽ Filipitɔwo 2:1-4.\n15, 16. Nɔnɔme kae David de dzi ƒo na Israel viwo le Psalmo 131 lia me be woatu ɖo, eye aleke wòle be esia nakpɔ ŋusẽ ɖe nɔnɔme si míeɖena fiana le hamea me dzi?\n15 Le hamea me. Le xexea me la, ame geɖe dina be nu si yewodi la nasu yewo si enumake. Dzigbɔɖi aɖeke mele wo si o, eye esesẽna na wo ŋutɔ be woalala. Ne míewɔa mía ɖokui suetɔ la, ekpena ɖe mía ŋu míetea ŋu kpɔa Yehowa si nu. (Mixlẽ Psalmo 131:1-3.) Ne míebɔbɔa mía ɖokui hekpɔa Yehowa si nu la, enyea yayra na mí. Míenɔa dedie, míekpɔa akɔfafa, eye míekpɔa dzidzɔ. Eya ta mewɔ nuku o be David de dzi ƒo na ehati Israel viwo be woakpɔ mɔ na Mawu dzigbɔɖitɔe!\n16 Akɔfafa sia tɔgbi ate ŋu asu asiwò ne èbɔbɔa ɖokuiwò hekpɔa mɔ na Yehowa. (Ps. 42:6) Ðewohĩ èle “dɔ nyui dim,” eye le esia ta èle “dzikpɔladɔ minyam.” (1 Tim. 3:1-7) Le nyateƒe me la, ele be nàwɔ nu siwo katã wòhiã be nàwɔ be gbɔgbɔ kɔkɔea nakpe ɖe ŋuwò nàdze anye hamemetsitsi. Gake ne eva hiã be nàlala ɣeyiɣi didi wu ame bubuwo ya ɖe? Ame si wɔa eɖokui suetɔ, si lalana dzigbɔɖitɔe be subɔsubɔmɔnukpɔkpɔ nasu ye si la, ayi edzi anɔ Yehowa subɔm dzidzɔtɔe eye anɔ dzidzɔ kpɔm le dɔ ɖe sia ɖe si wode asi nɛ la wɔwɔ me.\n17, 18. (a) Ne míeɖea kuku na amewo be woatsɔ míaƒe vodada ake mí eye míelɔ̃na faa tsɔna kea ame bubuwo la, nu nyui kawoe dona tso eme? (b) Aɖaŋuɖoɖo nyui kae le Lododowo 6:1-5 na mí?\n17 Le mía kple ame bubuwo dome ƒomedodowo me. Kukuɖeɖe sesẽna na ame geɖe. Ke hã Mawu subɔlawo dzea agbagba wɔa wo ɖokuiwo suetɔ to lɔlɔ̃ ɖe woƒe vodadawo dzi kple kukuɖeɖe be woatsɔe ake yewo me. Wonɔa klalo tsɔa ame bubuwo ƒe vodadawo kea wo. Dada naa dzrehehe kple mama nɔa hamea me, ke tsɔtsɔke ya doa ŋutifafa ɖe ŋgɔ.\n18 Ðewohĩ ahiã be ‘míabɔbɔ mía ɖokui’ ahaɖe kuku na mía havi anukwaretɔe ne edzɔ be míete ŋu wɔ míaƒe ŋugbedodo aɖe dzi o, le esi nanewo siwo ŋu míate ŋu awɔ naneke le o la dzɔ ta. Togbɔ be Kristotɔ si bɔbɔa eɖokui la ate ŋu agblɔ be nu si dzɔ la gbɔe wòtso hã la, etsia dzi ɖe eya ŋutɔ ƒe gbɔdzɔgbɔdzɔwo ŋu eye wòlɔ̃na ɖe wo dzi anukwaretɔe.—Mixlẽ Lododowo 6:1-5.\nMɔnukpɔkpɔ kawoe su asiwò be nàwɔ ɖokuiwò suetɔ?\n19. Susu kawo tae wòle be mía dometɔ ɖe sia ɖe nada akpe ɖe aɖaŋu si Biblia ɖo na mí be míawɔ mía ɖokuiwo suetɔ la ta?Asɛmmisa 2: Enti Miwu a Ɛhe na Merekɔ?\n19 Aleke gbegbe míedaa akpee nye esi be Ŋɔŋlɔawo de dzi ƒo na mí be míawɔ mía ɖokuiwo suetɔ! Togbɔ be ate ŋu asesẽ na mí be míaɖe gbɔgbɔ sia afia hã la, ne míede ŋugble le ale si gbegbe Yehowa kɔ boo wu mí la ŋu eye míeɖo ŋku edzi be Yehowa ŋutɔ hã bɔbɔa eɖokui la, esia ate ŋu aʋã mí míadze agbagba aɖe nɔnɔme nyui sia afia. Ne míewɔnɛ alea la, míava zu Yehowa subɔla siwo ŋu asixɔxɔ geɖe wu le. Eya ta mina mí katã míawɔ mía ɖokuiwo suetɔ.


GBE BUBU Albanian Arabic Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Ga Georgian German Greenlandic Haitian Creole Hiligaynon Hungarian Igbo Indonesian Italian Japanese Kirghiz Korean Latvian Lithuanian Malagasy Malayalam Myanmar Norwegian Ossetian Papiamento (Aruba) Papiamento (Curaçao) Persian Polish Portuguese Rarotongan Romanian Samoan Sepedi Setswana Shona Silozi Sinhala Slovak Slovenian Spanish Sranantongo Swahili Swedish Tagalog Tatar Thai Tsonga Turkish Ukrainian Urdu Vietnamese\n“Ne ame le eve la, enyo wu ame ɖeka, . . . Ne wo dometɔ ɖeka dze anyi la, nɔvia afɔe ɖe tsitre.”—Fia Salomo\nBLEMA Israel Fia Salomo gblɔ be: “Ne ame le eve la, enyo wu ame ɖeka, elabena woakpɔ fetu nyui ɖe woƒe agbagbadzedzewo ta. Elabena ne wo dometɔ ɖeka dze anyi la, nɔvia afɔe ɖe tsitre; ke baba na amesi tsi akogo, elabena ne edze anyi la, evelia meli afɔe ɖe tsitre o.” (Nyagblɔla 4:9, 10) Nunyala sia si lé ŋku ɖe amegbetɔwo ƒe agbenɔnɔ ŋu la to esia me te gbe ɖe alesi wòhiãe be míanɔ hadede me kple vevienyenye si le ame ɖokui maɖemaɖe ɖe aga ŋu dzi. Gake esia menye amegbetɔ ƒe nukpɔsusu ko o. Mawu ƒe nunya kple gbɔgbɔ mee Salomo ƒe nyaa tso.\nNunya mele eme be míaɖe mía ɖokui ɖe aga o. Amewo hiã wo nɔewo. Mí katã míehiã ŋusẽdodo kple kpekpeɖeŋu si míate ŋu akpɔ tso amegbetɔ bubuwo gbɔ la. Biblia me lododo aɖe gblɔ be: “Amesi ɖe eɖokui ɖe aga le eya ŋutɔ ƒe dzodzro yome dim.” (Lododowo 18:1) Eyata mewɔ nuku o be hadomegbenɔnɔ ŋuti nunyalawo dea dzi ƒo na amewo be woanɔ ƒuƒoƒo aɖe me eye woatsɔ ɖe le ame bubuwo me.\nLe susu siwo wodo ɖa ku ɖe nɔvisiléle le nutowo me ɖoɖo te ake ŋu la, Nufialagã Robert Putnam ƒo nu tso “ŋusẽdodo subɔsubɔ ƒe dzixɔsewo” ŋu. Yehowa Ðasefowo ɖe dzesi le go sia me elabena wonɔa dedie le hame siwo le abe ƒome ene le anyigba dzi godoo me. Le ɖekawɔwɔ me kple apostolo Petro ƒe nyawo la, ‘wolɔ̃a nɔviwo ƒe habɔbɔ blibo’ la, si me tɔwo nye ‘Mawu vɔ̃lawo.’ (Petro I, 2:17) Ðasefoawo ƒoa asa na wo ɖokui ɖeɖe ɖe aga kple nusiwo wògblẽna le ame ŋu hã elabena dɔ nyui gbogbo siwo tadedeagu vavã bia la nana woƒoa wo ɖokui ɖe kpekpe ɖe wo haviwo ŋu me ɣesiaɣi be woasrɔ̃ Mawu ƒe Nya, Biblia, me nyateƒea.—Timoteo II, 2:15.\nLɔlɔ̃ Kple Hadede Trɔ Woƒe Agbe\nYehowa Ðasefowo nye ƒuƒoƒo wɔɖeka si me tɔ ɖesiaɖe wɔa akpa vevi aɖe. Le kpɔɖeŋu me, bu Miguel, Froylán, kple Alma Ruth, siwo nye Latin-Amerika ƒome ɖeka me tɔ etɔ̃, ƒe nyaa ŋu kpɔ. Ƒumedɔléle aɖe ƒomevi si nana ame kua te la nɔ wo ŋu tso wo dziɣi ke. Woa kple etɔ̃a katã zãa bunɔkekewo. Aleke hadede kple Ðasefoawo kpɔ ŋusẽ ɖe woƒe agbe dzie?\nMiguel gblɔ be: “Meto lãmesẽkuxi sesẽwo me, gake esi mete hadede kple Yehowa ƒe amewo la, nye agbenɔnɔ trɔ. Afɔku le ame ɖokui ɖeɖe ɖe aga me ŋutɔ. Hadede kple haxɔsetɔwo le Kristotɔwo ƒe kpekpewo kple wo dome nɔnɔ kwasiɖa ɖesiaɖe, kpe ɖe ŋunye mekpɔ dzidzeme ŋutɔ.”\nAlma Ruth gblɔ kpee be: “Tsã la, meléa blanui vevie ɣeaɖewoɣi; mexaa nu vevie. Gake esi meva se nu tso Yehowa ŋu la, mese le ɖokuinye me be mate ŋu ado ƒome kplikplikpli kplii. Ema va zu nu xɔasitɔ kekeake nam le agbe me. Míaƒe ƒomea na kpekpeɖeŋu geɖe mí, eye ema te mí ƒoƒui ɖe edzi.”\nMiguel fofo fia nuxexlẽ kple nuŋɔŋlɔ Miguel lɔlɔ̃tɔe. Emegbe Miguel kpe ɖe Froylán kple Alma Ruth ŋu woawo hã nya nu siawo. Esia nɔ vevie hena woƒe gbɔgbɔmemenyenye. Alma Ruth gblɔ be: “Nuxexlẽ sɔsrɔ̃ ɖe vi na mí ale gbegbe elabena to ema dzi ko hafi míete ŋu xɔa gbɔgbɔmenunyiamewo to Biblia kple Biblia-srɔ̃gbalẽwo xexlẽ me.”\nFifi laa la, Miguel nye Kristotɔ hamemegã. Froylán xlẽ Biblia bliboa zi gbɔ zi asieke sɔŋ. Alma Ruth dzi eƒe subɔsubɔ na Yehowa ɖe edzi to mɔɖeɖedɔa, alo ɣeyiɣiawo katã ƒe Fiaɖuƒegbeƒãɖeɖedɔa wɔwɔ me tso ƒe 1996 me. Egblɔ be: “Yehowa ƒe kpekpeɖeŋu wɔe be meɖo taɖodzinu sia gbɔ, le nɔvinyenyɔnu lɔlɔ̃tɔ siwo menye ɖeko wokpena ɖe ŋunye le gbeƒãɖeɖe me o, ke boŋ le nufiafia hã me to alɔdodom le Biblia-nusɔsrɔ̃ 11 siwo mete ŋu ɖo anyi la wɔwɔ me.”\nEmelia, si dze afɔku si wɔe be wòtsi bunɔkeke me le abi siwo wòxɔ ɖe afɔ kple eƒe dzimeƒu me ta hã ɖo kpɔɖeŋu nyui bubu. Yehowa Ðasefo siwo le Mexico City srɔ̃ Biblia kplii, eye wòxɔ nyɔnyrɔ le ƒe 1996 me. Emelia gblɔ be: “Hafi mava dze si nyateƒea la, medi be mawu ɖokuinye; nyemegadi be manɔ agbe o. Mese le ɖokuinye me be taɖodzinu aɖeke megale asinye o eye menɔa avi dzi zã kple keli. Gake esi mede ha kple Yehowa ƒe amewo la, mese le ɖokuinye me be nɔviawo lɔ̃m. Alesi wotsɔ ɖe le menyee la de dzi ƒo nam. Hamemegãwo dometɔ ɖeka le abe nɔvi alo fofo ene nam. Woa kple subɔsubɔdɔwɔla aɖewo kplɔam yia kpekpeawo eye woteam le bunɔkekea me le gbeƒãɖeɖedɔa me.”\nJosé, amesi xɔ nyɔnyrɔ zu Yehowa Ðasefo le ƒe 1992 me la, ɖeɖekoe nɔ aƒeme. Exɔ ƒe 70 eye woxɔ dzudzɔ le dɔme le ƒe 1990 me. José léa blanui edziedzi, gake esi Ðasefo aɖe ɖe gbeƒã nɛ megbe la, ete Kristotɔwo ƒe kpekpewo dede enumake. Nusiwo wòsena hekpɔna le afima la dzɔa dzi nɛ. Le kpɔɖeŋu me, ekpɔ alesi nɔviawo di be yewoade ha kplii la dze sii eye wòse le eɖokui me bena wotsɔ ɖe le eme na ye be yenye ame. Hamemegã kple subɔsubɔdɔwɔla siwo le woƒe hamea mee kpɔa edzi fifia. (Filipitɔwo 1:1; Petro I, 5:2) Haxɔsetɔ siawo nye “akɔfafa” nɛ. (Kolosetɔwo 4:11) Wo kplɔnɛ yia ɖɔkta gbɔe, srãnɛ kpɔ le aƒeme, hena kpekpeɖeŋui le dɔ ene siwo wowɔ nɛ me. Egblɔ be: “Wotsɔ ɖe le eme nam. Wonye nye ƒometɔwo nyateƒe. Hadede kpli wo vivia nunye.”\nDzidzɔ Vavã Le Nunana Me\nÐeko Fia Salomo ƒo nu tso tofloko si ame ƒe ŋusẽ katã zazã ɖe kɔlili ŋutilã me kesinɔnuwo ŋu nye ŋu megbe koe wògblɔ be “ne ame le eve la, enyo wu ame ɖeka.” (Nyagblɔla 4:7-9) Esiae nye nusi tututu yome ame geɖe tina vevie egbea, togbɔ be esia biana be woatsɔ amegbetɔwo dome ƒomedodo le ƒomea me kple egodo siaa asa vɔe hã.\nŊukeklẽ kple ɖokuitɔdidi ƒe gbɔgbɔ ƒoe ɖe ame geɖe nu be woaɖe wo ɖokui ɖe aga. Esia mena wokpɔ dzidzɔ loo alo dzidzeme aɖeke le agbe me o, elabena dziɖeleameƒo kple mɔkpɔkpɔbuɖeamee nye nusiwo bɔ ɖe amesiwo tsɔ wo ɖokui de asi na gbɔgbɔ sia la dome. To vovo na esia la, nuŋlɔɖi siwo me nya míegblɔ fifia ɖe ŋusẽ nyui si hadede kple amesiwo subɔa Yehowa eye lɔlɔ̃ na eyama kple na wo haviwo ʋãna la kpɔna ɖe ame dzi fia. Kristotɔwo ƒe kpekpewo dede edziedzi, hati Kristotɔwo ƒe kpekpeɖeŋu kple ɖetsɔleme, kple gomekpɔkpɔ le subɔsubɔdɔa me veviedodotɔe wɔa akpa vevi aɖe le kpekpe ɖe amesiawo ŋu be woaɖu dziɖeleameƒo ƒe seselelãme siwo ame ɖokui ɖeɖe ɖe aga hena vɛ dzi.—Lododowo 17:17; Hebritɔwo 10:24, 25.\nEsi wònye be mía nɔewo dzie míaƒe agbe nɔ te ɖo ta la, ele dzɔdzɔme nu be nuwɔwɔ na amewo hea dzidzeme vɛ. Albert Einstein, amesi ƒe dɔwɔwɔwo ɖe vi na amewo, gblɔ be: “Ele be woakpɔ . . . asixɔxɔ si le ame ŋu le nusi wònana me ke menye le nusi woanɛ me o.” Esia wɔ ɖeka kple míaƒe Aƒetɔ Yesu Kristo ƒe nya siawo be: “Nana enye yayra wu xɔxɔ.” (Dɔwɔwɔwo 20:35) Eyata, togbɔ be esɔ be ame nalɔ̃ mí hã la, lɔlɔ̃ɖeɖefia ame bubuwo nye nusi tua ame ƒe lãmesẽ hã ɖo.\nDzikpɔla mɔzɔla aɖe si tsɔ ƒe geɖe srã hamewo kpɔ be yeana gbɔgbɔmekpekpeɖeŋu wo eye wokpe asi ɖe takpeƒewo tutu na Kristotɔ siwo si nu mele bo o ŋu ɖe eƒe seselelãmewo gblɔ ale: “Dzidzɔ si le nɔvinyewo subɔsubɔ me kple ŋudzedzekpɔkpɔ si nɔa mo na wo la kpɔkpɔ ʋãam be mayi edzi anɔ mɔ siwo nu mate ŋu akpe ɖe wo ŋu le la dim. Nusi teƒe mekpɔ la ɖee fia be ɖetsɔtsɔ le ame bubuwo mee nye nusi koŋ naa dzi dzɔa ame. Eye menyae be abe hamemegãwo ene la, ele be míanɔ ‘abe sitsoƒe tso ya nu, . . . tɔʋu le gbegbe kple agakpe gã nyadri ƒe vɔvɔli le kuɖiɖinyigba dzi ene.’”—Yesaya 32:2.\nAleke Anyinɔnɔ Ðekae Mehevivinae O Enye Si!\nLe nyateƒe me la, viɖe gbogbowo kple dzidzɔ vavãtɔ le kpekpe ɖe amewo ŋu kpakple didi be yeade ha kple amesiwo subɔa Yehowa me. Hakpala la gblɔ be: “Kpɔ ɖa, aleke mehenyo, eye wòvivinae, ne nɔviwo le afi ɖeka!” (Psalmo 133:1) Ðekawɔwɔ si anɔ ƒome mee nye nu vevi aɖe le kpekpeɖeŋunana ame nɔewo me, abe alesi wodze le Miguel, Froylán, kple Alma Ruth ƒe nyaa mee ene. Eye yayra kae nye si wònye be míawɔ ɖeka kple mía nɔewo le tadedeagu vavã me! Esi apostolo Petro ɖo aɖaŋu na srɔ̃ŋutsu kple srɔ̃nyɔnu Kristotɔwo vɔ la, egblɔ bena: “Mlɔeba la mi katã misusu nu ɖeka, ame nu nawɔ nublanui na mi; milɔ̃ mia nɔewo abe nɔviwo ene; miaƒe dɔme natrɔ ɖe ame ŋu; mibɔbɔ mia ɖokui.”—Petro I, 3:8.\nXɔlɔ̃wɔwɔ akuakua ɖea vi nyuiwo, le seselelãme kple gbɔgbɔ me gome. Esi apostolo Paulo nɔ nu ƒom na haxɔsetɔwo la, exlɔ̃ nu wo be: “Mifa akɔ na dzikatsoƒoetɔwo, mixɔ na gbɔdzɔgbɔdzɔtɔwo, migbɔ dzi ɖi na amewo katã. . . . Miti nyuididi na mia nɔewo kple amewo katã yome ɖaasi.”—Tesalonikatɔwo I, 5:14, 15.\nEyata di mɔ ɖɔʋu siwo dzi nàto awɔ nyui na amewo. ‘Wɔ nu nyui na amesiame, ke vevietɔ na haxɔsetɔwo’ elabena esia ana gɔmesese vavã naɖo wò agbe ŋu eye wòado wò dzidzɔ kple dzidzedze kpɔkpɔ ɖe ŋgɔ. (Galatiatɔwo 6:9, 10) Yesu ƒe nusrɔ̃la Yakobo ŋlɔ bena: “Ne nɔviŋutsu alo nɔvinyɔnu le amama, eye gbesiagbe nuɖuɖu le wo hiãm, eye mia dome ame aɖe gblɔ na wo bena: Miheyi le ŋutifafa me, miƒu dzo, eye miɖu nu ɖi ƒo, gake miena nusiwo hiã ŋutilã o la, viɖe ka wònye mahã?” (Yakobo 2:15, 16) Nya sia ƒe ŋuɖoɖo dze ƒã. Ehiã be ‘míagakpɔ nusi nye mía ŋutɔ tɔ ko dzi o, ke boŋ míakpɔ nusi nye ame bubu tɔ la hã dzi.’—Filipitɔwo 2:4.\nTsɔ kpe ɖe ŋutilã me kpekpeɖeŋu si Yehowa Ðasefowo nana amewo ne hiahiã kpata tɔxɛ aɖe do mo ɖa alo ne afɔku aɖe dzɔ ŋu la, wole kpekpem ɖe havi amegbetɔwo ŋu vevie le mɔ vevi aɖe nu—to gbeƒãɖeɖe Mawu ƒe Fiaɖuƒe ŋuti nyanyuia me. (Mateo 24:14) Gome si Ðasefo 6,000,000 kple edzivɔwo kpɔna le gbeƒãɖeɖe mɔkpɔkpɔ kple akɔfafa ƒe gbedasi sia na amewo me nye lɔlɔ̃ ƒe ɖetsɔleme vavã si le wo si na wo ƒe kpeɖodzi. Gake kpekpeɖeŋunana tso Ŋɔŋlɔ Kɔkɔeawo me hã nana wokpɔa amegbetɔwo ƒe nu vevi bubu gbɔ. Eyae nye ka?\nNu Vevi aɖe Gbɔ Kpɔkpɔ\nBe míate ŋu akpɔ dzidzɔ vavãtɔ la, ehiã be ƒomedodo si sɔ nanɔ mía kple Mawu dome. Wogblɔ ɖi be: “Nyateƒe si wònye be amegbetɔ, siwo nɔ afisiafi le ɣeyiɣiwo katã me, tso gɔmedzedze va ɖo egbea, se le eɖokui me be yeatrɔ ɖe nane si wòbu be ede ŋgɔ eye wòsẽ ŋu wu ye ŋu, fia be woƒã subɔsubɔ ɖe eme eye ele be dzɔdzɔmeŋutinunya nada asi ɖe edzi. . . . Ele be alesi amewo le amesi ƒo nuwo katã ta dimee le xexeame katã hexɔ edzi se la nana míaƒe nu naku, wòawɔ nuku na mí eye míade bubu deto eŋu.”—Man Does Not Stand Alone, si A. Cressy Morrison ta.\nYesu Kristo gblɔ be: “Dzidzɔtɔwoe nye amesiwo tsɔa ɖe le woƒe gbɔgbɔmenuhiahiã me.” (Mateo 5:3, NW) Amewo mekpɔa dzidzedze aɖeke le wo ɖokui ɖeɖe ɖe aga tso ame bubuwo ŋu ɣeyiɣi didi aɖe me o. Gake mía ɖokui ɖeɖe ɖe aga tso mía Wɔla la gbɔ nye ŋkubiãnya wu. (Nyaɖeɖefia 4:11) Ele be ‘Mawu ŋuti sidzedze’ sɔsrɔ̃ kple eŋudɔwɔwɔ nanye nu vevi aɖe le míaƒe agbe me. (Lododowo 2:1-5) Le nyateƒe me la, ele be míaɖoe kplikpaa be míakpɔ míaƒe gbɔgbɔmenuhiahiãwo gbɔ, elabena míate ŋu anɔ agbe Mawu manɔmee o. Agbe si me dzidzɔ kple teƒeɖoɖo vavã le la nɔ te ɖe ƒomedodo nyui me nɔnɔ kple Yehowa, ‘amesi ɖeɖe koe ɖo kpo ɖe anyigba blibo la dzi,’ la dzi.—Psalmo 83:19.\nMiguel: “Meto lãmesẽkuxi sesẽwo me, gake esi mete hadede kple Yehowa ƒe amewo la, nye agbenɔnɔ trɔ”\nAlma Ruth: “Esi meva se nu tso Yehowa ŋu la, mese le ɖokuinye me be mate ŋu ado ƒome kplikplikpli kplii”\nEmelia: “Hafi mava dze si nyateƒea la, . . . mese le ɖokuinye me be taɖodzinu aɖeke megale asinye o”\nHadede kple tadeagula vavãwo nana míekpɔa míaƒe gbɔgbɔmenuhiahiãwo\nƉoe Ɖe Amewo Ɖoe Ɖe Amewo Nusita Míate Ŋu Anɔ Mía Ðokui Si o\nw03 7/15 axa 4-7


3 Mose 16 | Biblia Le Internet Dzi | Xexe Yeye Gɔmeɖeɖe\nGBE BUBU Afrikaans Albania Tokunɔgbe Albanian Amerika Tokunɔgbe Amharic Arabic Argentina Tokunɔgbe Armenian Armenian (West) Ashaninka Australia Tokunɔgbe Aymara Azerbaijani Azerbaijani (Cyrillic) Batak (Karo) Batak (Toba) Belgium Franse Tokunɔgbe Bicol Bislama Bolivia Tokunɔgbe Brazil Tokunɔgbe Britain Tokunɔgbe Bulgarian Cambodian Catalan Cebuano Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitumbuka Cibemba Colombia Tokunɔgbe Costa Rica Tokunɔgbe Croatia Tokunɔgbe Croatian Cuba Tokunɔgbe Czech Czech Republic Tokunɔgbe Danish Dutch Ecuador Tokunɔgbe Efik El Salvador Tokunɔgbe Estonian Eŋlisi Eʋegbe Fijian Finland Tokunɔgbe Finnish Flanders Tokunɔgbe France Tokunɔgbe Franse Ga Galician Georgian German Germany Tokunɔgbe Ghana Tokunɔgbe Greece Tokunɔgbe Greek Guarani Guatemala Tokunɔgbe Gujarati Gun Haitian Creole Hebrew Hiligaynon Hindi Hindi (Roman) Hiri Motu Honduras Tokunɔgbe Hungarian Hungary Tokunɔgbe Icelandic Igbo Iloko India Tokunɔgbe Indonesia Tokunɔgbe Indonesian Ireland Tokunɔgbe Isoko Israel Tokunɔgbe Italian Italy Tokunɔgbe Jamaica Tokunɔgbe Japan Tokunɔgbe Japanese Javanese Kannada Karen (S'gaw) Kazakh Kenya Tokunɔgbe Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korea Tokunɔgbe Korean Kosraean Laotian Latvian Lingala Lithuanian Luganda Lunda Luo Luvale Macedonian Madagascar Tokunɔgbe Malagasy Malawi Tokunɔgbe Malay Malayalam Malaysia Tokunɔgbe Maltese Marathi Maya Melanesia Tokunɔgbe Mexico Tokunɔgbe Motu Mozambique Tokunɔgbe Myanmar Myanmar Tokunɔgbe Navajo Nepali Netherlands Tokunɔgbe New Zealand Tokunɔgbe Nias Nicaragua Tokunɔgbe Nigeria Tokunɔgbe Norwegian Nzema Oromo Ossetian Otetela Panama Tokunɔgbe Pangasinan Paraguay Tokunɔgbe Pennsylvania German Persian Peru Tokunɔgbe Philippines Tokunɔgbe Poland Tokunɔgbe Polish Portugal Tokunɔgbe Portuguese Portuguese (Portugal) Punjabi Punjabi (Roman) Quebec Tokunɔgbe Quechua (Ancash) Quechua (Ayacucho) Quechua (Bolivia) Quechua (Huallaga Huánuco) Romania Tokunɔgbe Romanian Russia Tokunɔgbe Russian Samoan Sango Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovakia Tokunɔgbe Slovenia Tokunɔgbe Slovenian South Africa Tokunɔgbe Spain Tokunɔgbe Spanish Sranantongo Swahili Swahili (Congo) Swati Sweden Tokunɔgbe Swedish Tagalog Tahitian Taiwan Tokunɔgbe Tajiki Tamil Tatar Telugu Tetun Dili Thai Thailand Tokunɔgbe Ticuna Tigrinya Tok Pisin Tongan Tshiluba Tsonga Turkey Tokunɔgbe Turkish Turkmen Tuvaluan Twi Tzotzil Uighur (Cyrillic) Ukrainian Umbundu Uruguay Tokunɔgbe Uzbek Uzbek (Roman) Venda Venezuela Tokunɔgbe Vietnam Tokunɔgbe Vietnamese Wallisian Waray-Waray Xhosa Yoruba Zambia Tokunɔgbe Zimbabwe Tokunɔgbe Zulu\n16 Yehowa ƒo nu kple Mose le Aron viŋutsu eve siwo ku le esi wote va Yehowa ŋkume madzemadzee megbe.+ 2 Yehowa gblɔ na Mose be: “Gblɔ na nɔviwò Aron be wòagava kɔkɔeƒe+ la le xɔmetsovɔ+ la godo le nutunu si le Aɖakaa nu la ŋgɔ ɣesiaɣi ko o, ne wòagaku o,+ elabena maɖe ɖokuinye afia le alilikpo me+ le nutunu la tame.+ 3 “Nu siwo Aron atsɔ ɖe asi ne egbɔna kɔkɔeƒe lae nye esi: nyitsui ɖeka si woatsɔ asa nuvɔ̃vɔ+ kple agbo ɖeka si woatsɔ asa numevɔ.+ 4 Nedo aklalawu ʋlaya kɔkɔe+ la kple aklalatakpui*+ eye wòatsɔ alidziblanu+ la abla ali dzi ahatsɔ aklalatablanu+ la aɖɔ ɖe ta. Awu kɔkɔewoe wonye.+ Wòale tsi+ hafi ado wo. 5 “Eye wòaxɔ gbɔ̃tsui eve le Israel ƒe ha+ la si atsɔ asa nuvɔ̃vɔ kple agbo ɖeka atsɔ asa numevɔ. 6 “Aron natsɔ eƒe nuvɔ̃vɔsa ƒe nyitsu la avɛ ne wòatsɔ alé avu ɖe eɖokui+ kple eƒe aƒe la ta. 7 “Eyome wòakplɔ gbɔ̃ eveawo ava Yehowa ŋkume le takpegbadɔa nu. 8 Eye Aron nadzidze nu ɖe gbɔ̃ eveawo dzi; ɖeka nanye Yehowa tɔ, eye evelia nanye Azazel* tɔ. 9 Aron natsɔ gbɔ̃ si dzi nudzidzea dze+ na Yehowa la asa nuvɔ̃vɔ. 10 Ke wòakplɔ gbɔ̃ si dzi nudzidzea dze na Azazel la ava Yehowa ŋkume agbagbee, ne woalé avu ɖe eta, ale be woaɖoe ɖe Azazel le gbedzi.+ 11 “Eyome Aron natsɔ eƒe nuvɔ̃vɔsanyitsu si wòtsɔ vɛ la alé avu ɖe eya ŋutɔ kple eƒe aƒe la ta; eye wòawu nuvɔ̃vɔsanyitsu si nye eya ŋutɔ tɔ+ la. 12 “Eye wòatsɔ dzudzɔdosonu+ aɖe dzoka xɔxɔwo le vɔsamlekpuia dzi+ le Yehowa ŋkume ɖe eme wòayɔ, eye wòaku dzudzɔdonu ʋeʋĩ+ si woto memie la asiʋlo eve atsɔ ava xɔmetsovɔ+ la godo. 13 Azɔ wòakɔ dzudzɔdonu ʋeʋĩ la ɖe dzoa me le Yehowa ŋkume,+ eye dzudzɔdonu ʋeʋĩ la ƒe dzudzɔ naxɔ Aɖaka la ƒe nutunu+ si le Ðaseɖinua+ dzi la dzi, ne wòagaku o. 14 “Atsɔ eƒe asibidɛ ade nyitsua ƒe ʋu+ la ƒe ɖe me agee ɖe nutunu la ŋgɔ le ɣedzeƒekpa dzi, eye wòatsɔ eƒe asibidɛ age ʋu la ƒe ɖe ɖe nutunu la ŋgɔ zi adre.+ 15 “Eyome wòawu nuvɔ̃vɔsagbɔ̃ si nye dukɔa tɔ+ la atsɔ eƒe ʋu la ava xɔmetsovɔ la godo,+ eye wòawɔ eƒe ʋu+ la abe ale si wòwɔ nyitsua ƒe ʋu ene; wòagee ɖe nutunu la ŋgɔ. 16 “Eye wòalé avu ɖe kɔkɔeƒea ta le Israel-viwo ƒe nu makɔmakɔ wɔwɔwo kpakple woƒe vodadawo kple woƒe nu vɔ̃wo katã ta.+ Alea kee wòawɔ na takpegbadɔ si le wo dome la hã le woƒe nu makɔmakɔ wɔwɔwo ta. 17 “Ne eyi takpegbadɔ la me be wòalé avu le kɔkɔeƒea la, ame bubu aɖeke megayi ɖe eme o va se ɖe esime wòado go. Alé avu ɖe eya ŋutɔ ɖokui kple eƒe aƒe+ la kpakple Israel ƒe ha blibo la katã+ ta. 18 “Eye wòado go ava vɔsamlekpui+ si le Yehowa ŋkume la gbɔ ahalé avu ɖe eta, eye wòatsɔ nyitsua ƒe ʋua ƒe ɖe kple gbɔ̃ la ƒe ʋua ƒe ɖe asisi ɖe vɔsamlekpuia ƒe dzowo ŋu keŋ. 19 Azɔ hã wòatsɔ eƒe asibidɛ ahlẽ ʋu la ƒe ɖe zi adre, eye wòakɔ eŋu tso Israel-viwo ƒe nu makɔmakɔ wɔwɔwo me ahawɔe kɔkɔe. 20 “Ne elé avu+ ɖe kɔkɔeƒe la kple takpegbadɔ la kpakple vɔsamlekpui+ la ta vɔ la, ekema wòatsɔ gbɔ̃ gbagbe+ la hã avɛ. 21 Eye Aron natsɔ eƒe asi eveawo aɖo gbɔ̃ gbagbe la ƒe tame, eye wòaʋu Israel-viwo ƒe vodada, dzidada, kple nu vɔ̃wo katã me akɔ ɖe gbɔ̃ la ƒe ta dzi,+ eye wòana ŋutsu si wotia da ɖi la nakplɔe aɖo ɖe gbedzi. 22 Eye wòaɖe asi le gbɔ̃ la ŋu ɖo ɖe gbedzi+ be wòatsɔ woƒe vodadawo+ katã ayi gbedadaƒo.+ 23 “Emegbe Aron nava takpegbadɔa me aɖe aklalawu siwo wòdo yi kɔkɔeƒea la ɖi, eye wòagblẽ wo ɖe afi ma. 24 Wòale tsi+ le teƒe kɔkɔe, eye wòado eƒe awuwo;+ eyome wòado go asa numevɔ+ ɖe eɖokui ta, eye wòasa numevɔ+ ɖe dukɔ la hã ta ahalé avu ɖe eya ŋutɔ kple dukɔ la ta.+ 25 Eyome wòatsɔ nuvɔ̃vɔsalã la ƒe ami ado dzudzɔ le vɔsamlekpuia dzi. 26 “Ke ame si kplɔ gbɔ̃ la ɖo ɖe Azazel+ la nanya eƒe awuwo ahale tsi; emegbe ate ŋu ava asaɖa la me. 27 “Atsɔ nuvɔ̃vɔsanyitsu kple nuvɔ̃vɔsagbɔ̃ siwo ƒe ʋu wotsɔ lé avu le kɔkɔeƒe la ayi asaɖa la godo, eye woatɔ dzo woƒe agbalẽ kple woƒe lã kpakple woƒe mĩ.+ 28 Ame si tɔ dzo wo la nanya eƒe awuwo ahale tsi; emegbe ate ŋu ava asaɖa la me. 29 “Esia anye se na mi ɖaa: Le ɣleti adrelia ƒe ŋkeke ewolia dzi la, miawɔ fu mia ɖokui,* eɖanye dumevi alo amedzrovi si le mia dome o, migawɔ dɔ aɖeke o.+ 30 Gbe ma gbe woalé avu+ ɖe mia ta ne mia ŋu nakɔ. Mia ŋu akɔ le Yehowa ŋkume tso miaƒe nu vɔ̃wo katã me.+ 31 Dzudzɔ blibo ƒe sabat wònye na mi, eye miawɔ fu mia ɖokui.*+ Se wònye na mi ɖaa. 32 “Ame si woasi ami na+ aɖoe nunɔlae*+ be wòaxɔ ɖe fofoa teƒe+ la nasa avulévɔ, eye wòado aklalawu+ siwo nye awu kɔkɔeawo.+ 33 Alé avu ɖe kɔkɔeƒe+ la, takpegbadɔ+ la, kple vɔsamlekpui+ la ta, eye wòalé avu ɖe nunɔlawo kple ha blibo la katã ta.+ 34 Esia nanye se na mi ɖaa,+ ne woalé avu ɖe Israel-viwo katã ƒe nu vɔ̃wo ta zi ɖeka le ƒe me.”+ Eye wòwɔ abe ale si tututu Yehowa de se na Mose ene.\n^ Alo, “agbotɛ siwo wodona ɖe awu te.”\n^ Ðewohĩ efia “Gbɔ Si Bú.”\n^ Egɔmeɖeɖe tẽe, “ade ŋusẽ esi.”


Èdzra Ðo Hena Agbetsitsia?\nGbetakpɔxɔ—Tata Si Míesrɔ̃na | May 15, 2006\nGBE BUBU Albanian Amerika Tokunɔgbe Arabic Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Ga German Greenlandic Haitian Creole Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Mizo Moore Myanmar Norwegian Ossetian Papiamento (Curaçao) Persian Polish Portuguese Rarotongan Romanian Samoan Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tatar Thai Tsonga Turkish Ukrainian Urdu Vietnamese\n“Yi ɖe aɖakaʋu la me, wò ŋutɔ kple aƒewò me katã, elabena mekpɔ bena, ame dzɔdzɔe nènye le dzidzime sia dome.”—MOSE I, 7:1.\n1. Ðoɖo kae Yehowa wɔ le Noa ƒe ŋkekea me hena amewo xɔxɔ ɖe agbe?\nYEHOWA “[he] tɔɖɔɖɔ va ame mavɔ̃mawuwo ƒe xexeme dzi” le Noa ŋɔli, gake ewɔ ɖoɖo hena amewo xɔxɔ ɖe agbe hã. (Petro II, 2:5) Mawu vavã la na mɔfiame siwo me kɔ la ame dzɔdzɔe Noa le alesi wòakpa aɖakaʋu hena amewo xɔxɔ ɖe agbe le xexeame katã ƒe tɔɖɔɖɔa me la ŋu. (Mose I, 6:14-16) Abe alesi Yehowa subɔla wɔnuteƒe ɖesiaɖe awɔ ene la, “alesi Mawu de se [na Noa] la, nenema pɛ wòwɔ.” Le mɔ aɖe nu la, Noa ƒe toɖoɖo tae míawo hã míele agbe egbea ɖo.—Mose I, 6:22.\n2, 3. (a) Aleke Noa ŋɔli me tɔwo wɔ nu ɖe dɔ si wɔm wònɔ ŋui? (b) Kakaɖedzi kae nɔ Noa si esime wòyi aɖakaʋua me?\n2 Menye dɔ vie aɖakaʋu kpakpa nye o. Anɔ eme godoo be dɔ si wɔm Noa kple eƒe ƒomea nɔ la wɔ nuku na ame geɖe. Ke hã, ema mete ŋu na woka ɖe edzi be aɖakaʋua me yiyie ana yewoatsi agbe o. Mlɔeba la, Mawu ƒe dzigbɔɖi na xexe vɔ̃ɖi ma me tɔwo va wu enu.—Mose I, 6:3; Petro I, 3:20.\n3 Esi Noa kple eƒe ƒomea tsɔ ƒe geɖe wɔ dɔ kutrikukutɔe megbe la, Yehowa gblɔ na Noa be: “Yi ɖe aɖakaʋu la me, wò ŋutɔ kple aƒewò me katã, elabena mekpɔ bena, ame dzɔdzɔe nènye le dzidzime sia dome.” Esi xɔse nɔ Noa si, eye wòka ɖe Yehowa ƒe nya dzi ta la, “Noa kple viaŋutsuwo kple srɔ̃a hekpe ɖe viaŋutsuawo srɔ̃wo ŋuti, woyi ɖe aɖakaʋu la me.” Yehowa do ʋɔa tsɔ kpɔ esubɔlawo ta. Aɖakaʋua me nɔnɔe nye mɔ si dzi Mawu to xɔ amewo ɖe agbe esi Tɔɖɔɖɔa va.—Mose I, 7:1, 7, 10, 16.\nNusiwo Ði Wo Nɔewo le Noa ƒe Ŋkekea Kple Mía Tɔa Dome\n4, 5. (a) Nukae Yesu tsɔ eƒe anyinɔɣia sɔ kple? (b) Nukawoe ɖi wo nɔewo le Noa ƒe ŋkekea kple mía tɔa dome?\n4 “Sigbe alesi Noa ƒe ŋkekewo nɔ la, nenema ke lanye Amegbetɔvi la ƒe vava.” (Mateo 24:37) Yesu gblɔ nya siawo tsɔ ɖee fia be yeƒe anyinɔnɔ makpɔmakpɔ ƒe ɣeyiɣia asɔ kple Noa ƒe ŋkekeawo, eye nenema tututue wòle hã. Vevietɔ tso ƒe 1919 me la, wole gbeƒã ɖem nuxlɔ̃amegbedasi aɖe si sɔ kple Noa tɔ la na dukɔwo katã me tɔwo. Wo dometɔ akpa gãtɔ ƒe nuwɔna ɖi Noa ƒe ŋkekea me tɔwo tɔ.\n5 Yehowa to Tɔɖɔɖɔa dzi drɔ̃ ʋɔnu xexe si me tɔwo ƒe “nu vlo wɔwɔ xɔ anyigba la dzi.” (Mose I, 6:13) Amesiwo katã nya Noa kple eƒe ƒomea la kpɔe be womekpɔ gome le nuvlowɔwɔ sia me o, ke boŋ wowɔ aɖakaʋukpakpadɔa le ŋutifafa me. Míekpɔa nane si sɔ kple ema hã egbea. Dzianukwaretɔwo te ŋu kpɔa “vovo, si le ame dzɔdzɔe kple ame vɔ̃ɖi dome, kple vovo, si le mawusubɔla kple amesi mesubɔnɛ o la dome” fifia. (Maleaxi 3:18) Anukwareɖiɖi, dɔmenyonyo, kple kutrikuku si Yehowa Ðasefowo ɖena fiana, kpakple alesi wonye ŋutifafamewo la, wɔa dɔ ɖe amesiwo mebua nazã ɖe wo ŋu o la dzi, eye nɔnɔme siawo na Mawu ƒe amewo to vovo tso amesiwo le xexea me la dometɔ akpa gãtɔ gbɔ. Ðasefowo tsria ŋutasesẽnuwɔna ɖesiaɖe, eye woɖea mɔ Yehowa ƒe gbɔgbɔa kplɔa wo. Esia tae ŋutifafa le wo dome eye wowɔa nu dzɔdzɔe ɖo.—Yesaya 60:17.\n6, 7. (a) Nukae Noa ŋɔli me tɔwo mete ŋu de dzesii o, eye nɔnɔme ma tɔgbe kae li egbea? (b) Kpɔɖeŋu kawoe ɖee fia be ame geɖe nya be Yehowa Ðasefowo to vovo?\n6 Noa ŋɔli me tɔwo mete ŋu de dzesii be Mawu nɔ megbe na Noa eye be Mawu ƒe mɔfiafia dzi wɔmee wònɔ o. Eyata wometsɔ eƒe gbeƒãɖeɖedɔa nu vevii o, eye wogbe eƒe nuxlɔ̃amegbedasia dzi wɔwɔ. Ke egbea ya ɖe? Togbɔ be Yehowa Ðasefowo ƒe dɔa kple woƒe agbenɔnɔ wɔa dɔ ɖe ame geɖe dzi hã la, wo dometɔ akpa gãtɔ metsɔa nyanyuia kple Biblia me nuxlɔ̃amegbedasia nu vevii o. Ðewohĩ aƒelikawo, dɔtɔwo, alo ƒometɔwo ƒoa nu nyuie tso Kristotɔ vavãwo ƒe nɔnɔme nyuiwo ŋu, gake gafaa konyi be, “Ðasefo siwo wonye koe veam!” Nusi amesiawo ŋlɔ be enye be esi Mawu ƒe gbɔgbɔ kɔkɔea le mɔ fiam Ðasefoawo tae woɖea nɔnɔme siwo nye lɔlɔ̃, ŋutifafa, dɔmenyonyo, nyuiwɔwɔ, dɔmefafa, kple ɖokuidziɖuɖu fiana ɖo. (Galatiatɔwo 5:22-25) Ðe wòle be esia nana woaka ɖe woƒe gbedasia dzi geɖe wu hafi.\n7 Le kpɔɖeŋu me, le Russia la, Yehowa Ðasefowo nɔ Fiaɖuƒe Akpata aɖe tum. Ŋutsu aɖe si tɔ be yeaƒo nu kple dɔwɔlawo dometɔ ɖeka gblɔ be: “Xɔtutudɔ sia ya to vovo ŋutɔ—ame aɖeke mele atama nom o, ame aɖeke mele nya ƒaƒã gblɔm o, eye amesiame le ŋute! Alo Yehowa Ðasefowoe mienyea?” Dɔwɔlaa biae be: “Ne megblɔ be ao ɖe, àxɔe sea?” Ŋutsua ɖo eŋu enumake be: “Nyemaxɔe se o.” Le Russia ƒe du bubu me la, esi dudzikpɔlaa kpɔ alesi Ðasefowo tu Fiaɖuƒe Akpata yeye aɖee la, ewɔ dɔ ɖe edzi ŋutɔ. Egblɔ be togbɔ be yebua subɔsubɔhawo katã tsã be ɖekae wole hã la, esi yekpɔ alesi Yehowa Ðasefowo tsɔ wo ɖokui na bliboe wɔ dɔae la, yemegabua nuwo nenema azɔ o. Kpɔɖeŋu siwo ɖee fia be Yehowa subɔlawo to vovo tso amesiwo mewɔna ɖe Biblia ƒe dzidzenuwo dzi o gbɔ la dometɔ eve pɛ koe esiawo nye.\n8. Nuka dzie míaƒe agbe tsitsi le xexe vɔ̃ɖi sia ƒe nuwuwu nɔ te ɖo?\n8 Le ‘blema xexe’ si wotsrɔ̃ le Tɔɖɔɖɔa me ƒe nuwuwuŋkekewo me la, Noa nye “dzɔdzɔenyenye ƒe gbeƒãɖela” wɔnuteƒe aɖe. (Petro II, 2:5) Le amegbetɔwo ƒe ɖoɖowo ƒe nuwuwuŋkeke siawo me la, Yehowa ƒe amewo le gbeƒã ɖem nyanyuia be mɔnukpɔkpɔ li be amesiwo wɔa eƒe dzidzenu dzɔdzɔewo dzi la natsi agbe ayi xexe yeyea me. (Petro II, 3:9-13) Abe alesi ko Mawu kpɔ Noa kple eƒe ƒome vɔ̃mawu la ta le aɖakaʋua me ene la, nenema kee hafi ame aɖe atsi agbe egbea la, ele be xɔse nanɔ esi, eye wòade ha kple Yehowa ƒe xexeame katã ƒe habɔbɔa ƒe akpa si le anyigba dzi la bliboe.\nXɔse Hiã Hena Agbetsitsi\n9, 10. Nukatae xɔse hiã vevie ne míedi be míatsi agbe le Satana ƒe nuɖoanyia ƒe nuwuwu?\n9 Nukae wòle be ame nawɔ be wòatsi agbe le xexe sia si le Satana ƒe ŋusẽ te la ƒe nuwuwu si le aƒe tum la me? (Yohanes I, 5:19) Gbã la, ele be wòalɔ̃ ɖe edzi be yehiã takpɔkpɔ. Emegbe ele be wòalɔ̃ aɖe afɔ siwo hiã be takpɔkpɔ ƒe ɖoɖo si wowɔ la naɖe vi nɛ. Noa ŋɔli me tɔwo yi woƒe gbesiagbedɔwɔnawo dzi, eye womekpɔe be ehiã be yewoadi takpɔkpɔ tso afɔku si nɔ ŋgɔ gbɔna me o. Nu bubu aɖe hã menɔ wo si o—si nye Mawu dzixɔxɔse.\n10 Gake Noa kple eƒe ƒomea ya kpɔe be ehiã be woakpɔ yewo ta ahaɖe yewo. Woxɔ Xexeame Katã Dziɖulagã, Yehowa Mawu, dzi se heɖee fia hã. Apostolo Paulo ŋlɔ be: “Ne xɔse mele mía si o la, míate ŋu adze Mawu ŋu o; elabena ele be, amesi ke tena va Mawu gbɔ la, naxɔ ase be, Mawu li, eye wònye teƒeɖola na amesiwo dinɛ vevie.” Paulo gblɔ kpee be: “Le xɔse me Noa, esime wòxɔ ɖeɖefia tso Mawu gbɔ le nusiwo womekpɔ haɖe o ŋuti la, etsɔ mawuvɔvɔ̃ wɔ aɖakaʋu hena eƒemetɔwo ɖeɖe, nusi me wòto bu fɔ xexemetɔwo, eye wòzu dzɔdzɔenyenye, si tso xɔse me la, ƒe domenyila.”—Hebritɔwo 11:6, 7.\n11. Nukae míate ŋu asrɔ̃ tso alesi Yehowa kpɔ amewo tae le blema me?\n11 Hafi míatsi agbe le amegbetɔwo ƒe ɖoɖo vɔ̃ɖi siawo ƒe nuwuwu la, nu geɖe hiã wu lɔlɔ̃ ɖe edzi ko be xexe sia le tsɔtsrɔ̃ ge. Ele be míaxɔ ɖoɖo si Mawu wɔ ɖe agbetsitsi ŋu la dzi ase, eye míaɖe xɔse ma afia to ɖoɖo mawo ŋudɔ wɔwɔ bliboe me. Ehiã be míaxɔ Mawu ƒe Vi, Yesu Kristo, ƒe tafevɔsaa dzi ase. (Yohanes 3:16, 36) Ke hã, ele be míaɖo ŋkui be amesiwo nɔ Noa ƒe aɖakaʋua me koe tsi agbe le Tɔɖɔɖɔa me. Nenema kee woɖo sitsoƒeduwo ɖi le blema Israel be amesi meɖoe wu ame o la nasi ayi afima hena takpɔkpɔ; gake ele be amea nasi ayi du ma me ŋutɔŋutɔ eye wòanɔ afima vaseɖe esime nunɔlagã la ku hafi. (Mose IV, 35:11-32) Le fukpekpe ewolia si va Egiptetɔwo dzi le Mose ƒe ŋkekea me gome la, wowu Egiptetɔwo ƒe ŋgɔgbeviwo, gake wokpɔ Israel-viwo tɔwo ya ta. Nukatae? Yehowa gblɔ na Mose be: “[Israel-viwo natsɔ Ŋutitotoŋkekenyui ƒe alẽvia ƒe] ʋu la ƒe ɖe asisi ɖe xɔ, siwo me wole eɖu ge le la, ƒe ʋɔtrutiawo kple eve kpakple etametɔ ŋuti. . . . Ke mia dometɔ aɖeke megado go le xɔ me ɖe ʋɔtru nu, vaseɖe ŋu nake o!” (Mose II, 12:7, 22) Ðe Israel-viwo ƒe ŋgɔgbevi aɖe akatse ado toku Mawu ƒe mɔfiame siawo, ahado go le aƒe, si ƒe ʋɔtrutiwo kple eve kpakple etametɔ ŋu wosisi ʋu ɖo, la mea?\n12. Nya kae wòle be mía dometɔ ɖesiaɖe nabia eɖokui, eye nukatae?\n12 Eyata ele vevie be mía dometɔ ɖesiaɖe nade ŋugble tso nɔnɔme siwo me wòle ŋu. Ðe míele gome kpɔm le ɖoɖo siwo Yehowa wɔ hena mía ta kpɔkpɔ le gbɔgbɔ me la mea? Ne xaxa gãa va la, amesiwo na takpɔkpɔ sia ɖe vi na wo la ada akpe ahafa dzidzɔvi. Gake ame bubuwo ya afa avi le aɖukliɖuɖu ta.\nAsitɔtrɔ Siwo Wɔm Wole la Dzraa Mí Ðo\n13. (a) Taɖodzinu ka tae wowɔ asitɔtrɔwo le habɔbɔa ƒe ɖoɖowo ŋu ɖo? (b) Gblɔ asitɔtrɔ siwo wowɔ vivivi la dometɔ aɖewo.\n13 Yehowa na wowɔ asitɔtrɔwo le eƒe habɔbɔa ƒe akpa si le anyigba dzi la ƒe ɖoɖowo ŋu vivivi. Asitɔtrɔ siawo na ɖoɖo si wòwɔ ɖe mía ta kpɔkpɔ le gbɔgbɔ me ŋu la nyo ɖe edzi, heli ke nyuie. Tso ƒe 1870 vaseɖe ƒe 1932 me la, hamea me tɔwo daa akɔ tiaa hamemetsitsiwo kple woƒe kpeɖeŋutɔwo. Le ƒe 1932 me la, subɔsubɔ kɔmiti si hamea daa akɔ tiana la va xɔ ɖe hamemetsitsi siwo wodaa akɔ tiana tsã la teƒe be woakpe ɖe subɔsubɔdɔnunɔla si habɔbɔa ɖo la ŋu. Le ƒe 1938 me la, wowɔ ɖoɖo be habɔbɔa ŋutɔ naɖo amesiame si asubɔ hamea. Tso ƒe 1972 me la, Yehowa Ðasefowo ƒe Dziɖuha la naa mɔfiame si dzi woanɔ te ɖo akafu amesiwo dze asubɔ abe dzikpɔlawo kple subɔsubɔdɔwɔlawo ene, eye ne habɔbɔa ɖo amesiawo le teokrasimɔ nu alea la, wonaa hameawo nyana to lɛta dzi. Esi ƒeawo va nɔ yiyim la, Dziɖuhaa ƒe dɔwo va dzi ɖe edzi, eye esia na wowɔ tɔtrɔwo ale be eƒe dɔa nanɔ bɔbɔe wu.\n14. Hehenanadɔ ka gɔmee wodze le ƒe 1959 me?\n14 Le ƒe 1950 me la, Psalmo 45:17 me dzodzro tsitotsito na wova dze hehenanadɔ aɖe gɔme. Mawunyakpukpui ma xlẽ ale: “Viwòŋutsuwo anɔ fofowòwo teƒe, eye àtsɔ wo aɖo amegãwoe ɖe anyigba blibo la dzi.” Wole hehe nam hamemetsitsi siwo le ŋgɔ xɔm le hamewo me ɖe teokrasi gbanɔamedziwo tsɔtsɔ fifia kple le Harmagedon megbe ŋu. (Nyaɖeɖefia 16:14, 16) Wodze Fiaɖuƒe Subɔsubɔ Sukua gɔme le ƒe 1959 me. Ɣemaɣi la, wona hehe hame subɔlawo koŋ (nenemae woyɔa dzikpɔla zimenɔlawo tsã) hena ɣleti ɖeka sɔŋ. Wova le hehe nam dzikpɔlawo kple subɔsubɔdɔwɔlawo katã le suku ma me fifia. Azɔ nɔvi siawo hã xɔa ŋgɔ naa hehe Yehowa Ðasefo siwo le woƒe hamewo me la dometɔ ɖesiaɖe. Esia wɔe be wokpena ɖe mí katã ŋu le gbɔgbɔ me be míana míaƒe subɔsubɔdɔa nanyo ɖe edzi wu le gbeƒã ɖeɖe Fiaɖuƒeŋutinyanyuia me.—Marko 13:10.\n15. Mɔ eve kawo nue wokpɔa egbɔ be Kristo-hamea nanɔ dzadzɛ le?\n15 Ele be amesiwo di be yewoava nye Kristo-hamea me tɔwo la naɖo nudidi aɖewo gbɔ. Esɔ be womeɖea mɔ na fewuɖulawo be woanɔ hamea me o, abe alesi ko womeɖe mɔ na wo be woage ɖe Noa ƒe aɖakaʋua me o ene. (Petro II, 3:3-7) Vevietɔ tso ƒe 1952 me la, Yehowa Ðasefowo kpe asi ɖe ɖoɖo si wowɔ be woatsɔ akpɔ hamea ta ŋu—si nye nuvɔ̃wɔla matrɔdzimewo ɖeɖe ɖa le hamea me. Gake wokpena ɖe nuvɔ̃wɔla trɔdzimewo ya ŋu lɔlɔ̃tɔe be ‘woaɖe mɔ dzɔdzɔewo na woƒe afɔwo.’—Hebritɔwo 12:12, 13; Lododowo 28:13; Galatiatɔwo 6:1.\n16. Mawusubɔsubɔ ƒe nɔnɔme ka mee Yehowa ƒe amewo le?\n16 Menye nudogoɖenunue wònye be Yehowa ƒe amewo le dzidzedze kpɔm le gbɔgbɔ me o. Yehowa gblɔ to nyagblɔɖila Yesaya dzi be: “Kpɔ ɖa, nye dɔlawo aɖu nu, ke miawo la, dɔ awu mi; kpɔ ɖa, nye dɔlawo ano nu, ke miawo la, tsikɔ awu mi; kpɔ ɖa, nye dɔlawo akpɔ dzidzɔ, ke miawo la, ŋu akpe mi. Kpɔ ɖa, nye dɔlawo atso aseye le dzi ƒe dzidzɔkpɔkpɔ ta, ke miawo la, miado ɣli le dzi ƒe vevesese ta, eye miafa avi le gbɔgbɔ ƒe teteɖeanyi ta.” (Yesaya 65:13, 14) Yehowa yi edzi le gbɔgbɔmenuɖuɖu nyui gbogbo aɖewo nam mí le ɣeyiɣi nyuitɔ dzi be wòakpe ɖe mía ŋu míasẽ ŋu le gbɔgbɔ me.—Mateo 24:45.\nDzra Ðo Hena Agbetsitsi\n17. Nukae akpe ɖe mía ŋu míadzra ɖo hena agbetsitsi?\n17 Ehiã fifia wu ɣeyiɣi ɖesiaɖe be “míade dzi ƒo na mía nɔewo le lɔlɔ̃ kple dɔ nyui wɔwɔ me, eye míagagblẽ mía ŋutɔwo míaƒe ƒuƒoƒewo ɖi, abe alesi ame aɖewo wɔna ene o, ke boŋ míaxlɔ̃ nu mía nɔewo.” (Hebritɔwo 10:23-25) Ne míenɔa Yehowa Ðasefowo ƒe hame 98,000 siwo le xexeame la dometɔ aɖe ŋu kplikplikpli, eye míewɔa dɔ kple hamea me tɔwo aduadu la, akpe ɖe mía ŋu míadzra ɖo hena agbetsitsi. Haxɔsetɔwo ado alɔ mí esi míele agbagba dzem be míado ‘amenyenye yeye’ la, eye míedzea agbagba vevie be míakpe ɖe amewo ŋu woasrɔ̃ nu tso ɖoɖo siwo Yehowa wɔ hena agbetsitsi la ŋu.—Efesotɔwo 4:22-24; Kolosetɔwo 3:9, 10; Timoteo I, 4:16.\n18. Nukatae nèɖoe kplikpaa be yeanɔ Kristo-hamea ŋu kplikplikpli?\n18 Satana kple eƒe xexe vɔ̃ɖi sia di vevie be yewoable mí míadzo le Kristo-hamea me. Ke hã, ne míeʋli sesĩe la, míate ŋu akpɔtɔ anɔ eme eye míate ŋu atsi agbe le amegbetɔwo ƒe ɖoɖo vɔ̃ɖi siawo ƒe nuwuwu. Mina lɔlɔ̃ na Yehowa kple ŋudzedzekpɔkpɔ ɖe nusiwo wòna mí lɔlɔ̃tɔe ŋu naʋã mí míaɖoe kplikpaa geɖe wu be míagblẽ Satana ƒe agbagbadzedzewo me. Ŋugble dede tso yayra siwo míekpɔna fifia ŋu ana míagaɖoe kplikpaa wu be míawɔe nenema. Míadzro yayra siawo dometɔ aɖewo me le nyati si kplɔ esia ɖo me.\nŊuɖoɖo Kawoe Nàna?\n• Aleke míaƒe ɣeyiɣiawo sɔ kple Noa ƒe ŋkekeae?\n• Nɔnɔme vevi kae hiã hafi ame natsi agbe?\n• Asitɔtrɔ kawoe wowɔ vivivi siwo na míegaka ɖe ɖoɖo siwo Yehowa wɔ hena míaƒe agbetsitsi dzi geɖe wu?\n• Nukae mía dometɔ ɖesiaɖe ate ŋu awɔ atsɔ adzra ɖo hena agbetsitsi?\nNoa ŋɔli me tɔwo metsɔ Noa ƒe nyawo nu vevii o\nNe míetsɔ Mawu ƒe nuxlɔ̃amegbedasiwo nu vevii la, aɖe vi na mí\nTaɖodzinu ka tae woɖo Fiaɖuƒe Subɔsubɔ Sukua ɖo?\nFifiae nye ɣeyiɣi si me wòle be míanɔ Kristo-hamea ŋu kplikplikpli\nƉoe Ɖe Amewo Ɖoe Ɖe Amewo Èdzra Ðo Hena Agbetsitsia?\nw06 5/15 axa 21-25\nNukae Nye Mawu Ƒe Tameɖoɖo Na Anyigba La?\nMawu Ƒe Tameɖoɖo Na Anyigba La Ava Eme Kpuie\n‘Yehowa Tɔe Nye Aʋa La’\nŊutsu Aɖe Dze Agbagba Vevie be Yeade Biblia Xexlẽ ƒe Dzi Ƒo\nÐe Nète Ŋu ‘Ƒoa Nu Kple Dzideƒoa’?\nYehowa ƒe Nya la Le Agbe Nya Vevi Siwo Tso Psalmowo ƒe Agbalẽa ƒe Akpa Gbãtɔ Me\nDzidzɔ Siwo Le Zɔzɔ Fɔmaɖimaɖitɔe Me\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA May 15, 2006\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA May 15, 2006\nGBETAKPƆXƆ—TATA SI MÍESRƆ̃NA May 15, 2006


Ʋɔnudrɔ̃lawo 11 | Biblia Le Internet Dzi | Xexe Yeye Gɔmeɖeɖe\nWonya ʋɔnudrɔ̃la Yefta, eva zu kplɔla emegbe (1-11)\nYefta ɖe kuku na Amon (12-28)\nYefta ƒe adzɔgbeɖeɖe kple vianyɔnu (29-40)\nYefta vinyɔnua ƒe trenɔnɔ (38-40)\n11 Gileadtɔ Yefta+ nye aʋakalẽtɔ sesẽ aɖe; enye gbolo aɖe ƒe vi, eye Yefta fofoe nye Gilead. 2 Gilead srɔ̃ dzi ŋutsuvi bubuwo hã nɛ. Esi srɔ̃a ƒe viwo tsi la, wonya Yefta hegblɔ nɛ be: “Domenyinu aɖeke masu asiwò le mía fofo ƒe me o, elabena nyɔnu bubu ƒe vie nènye.” 3 Eya ta Yefta si le nɔviawo nu, eye wòva nɔ Tob-nyigba dzi. Eye ŋutsu dɔaɖekemawɔlawo va wɔ ɖeka kple Yefta, eye wodze eyome. 4 Le ɣeyiɣi aɖe megbe la, Amonitɔwo kpe aʋa kple Israel.+ 5 Esi Amonitɔwo kpe aʋa kple Israel la, enumake Gilead-metsitsiwo yi be yewoaɖakplɔ Yefta tso Tob-nyigba dzi vɛ. 6 Wogblɔ na Yefta be: “Va nye míaƒe aʋafia, ne míawɔ aʋa kple Amonitɔwo.” 7 Ke Yefta bia Gilead-metsitsiwo be: “Menye miawoe lé fum vevie henyam le fofonye ƒe me oa?+ Ke nu ka tae mieva gbɔnye azɔ esi mieɖo xaxa me?” 8 Eye Gilead-metsitsiwo gblɔ na Yefta be: “Esia ta míeva gbɔwò ɖo. Ne èyi kpli mí ɖawɔ aʋa kple Amonitɔwo la, àzu mí Gileadtɔwo katã ƒe kplɔla.”+ 9 Eya ta Yefta gblɔ na Gilead-metsitsiawo be: “Ne miekplɔm gbɔe meyi ɖawɔ aʋa kple Amonitɔwo, eye Yehowa ɖu wo dzi nam la, ekema mazu miaƒe kplɔla!” 10 Eye Gilead-metsitsiawo ɖo eŋu na Yefta be: “Yehowa nanye ɖasefo* le mí kpli wò dome ne míewɔ nya si nègblɔ la dzi o.” 11 Eya ta Yefta yi kple Gilead-metsitsiawo, eye dukɔ la tsɔe ɖo woƒe kplɔla kple aʋafia. Eye Yefta gbugbɔ gblɔ nya siwo wògblɔ la katã le Yehowa ŋkume le Mizpa.+ 12 Eye Yefta dɔ ame ɖo ɖe Amonitɔwo+ ƒe fia gbɔ be: “Nu kae mewɔ ɖe ŋuwò* hafi nèho aʋa ɖe nye anyigba ŋu?” 13 Amonitɔwo ƒe fia gblɔ na Yefta ƒe ame dɔdɔawo be: “Elabena Israel xɔ nye anyigba esime woʋu tso Egipte va,+ woxɔe tso Arnon+ va se ɖe Yabok va ɖo keke Yordan+ nu ke. Eya ta azɔ la, gbugbɔe nam kpoo.” 14 Ke Yefta gadɔ ame ɖo ɖe Amonitɔwo ƒe fia ake 15 be woagblɔ nɛ be: “Ale Yefta gblɔe nye esi: ‘Israel mexɔ Moabtɔwo+ ƒe anyigba kple Amonitɔwo ƒe anyigba+ o, 16 elabena esime Israel ʋu tso Egipte la, woto gbedzi va ɖo Ƒudzĩ+ la nu heva Kades.+ 17 Eye Israel dɔ ame ɖo ɖe Edom-fia,+ be woagblɔ nɛ be: “Meɖe kuku, na míato wò anyigba dzi ayi,” ke Edom-fia+ meɖo toe o. Edɔ ame ɖo ɖe Moab-fia hã, ke eya hã melɔ̃ o. Eye Israel tsi Kades.+ 18 Esi woto gbea dzi la, wotso Edom-nyigba+ kple Moab-nyigba ɖi. Woto Moab-nyigba+ ƒe ɣedzeƒe gome heva ƒu asaɖa anyi ɖe Arnon nuto la me; womege ɖe Moab+ ƒe anyigba dzi o, elabena Arnon ye do liƒo na Moab. 19 “‘Emegbe Israel dɔ ame ɖo ɖe Amoritɔwo ƒe fia Sihon, si nye Hesbon-fia, eye Israel gblɔ nɛ be: “Meɖe kuku, na míato wò anyigba dzi ayi míawo ŋutɔwo mía nɔƒe.”+ 20 Ke Sihon meka ɖe Israel-viwo dzi ne wòana woato eƒe anyigba dzi ayi o, eya ta Sihon ƒo eƒe amewo katã nu ƒu heva ƒu asaɖa anyi ɖe Yahaz, eye wòwɔ aʋa kple Israel.+ 21 Eye Yehowa, Israel ƒe Mawu la, tsɔ Sihon kple eƒe amewo katã de asi na Israel, ale be woɖu wo dzi, eye Israel xɔ Amoritɔ siwo nye anyigba ma dzi tɔwo la ƒe anyigba katã.+ 22 Ale woxɔ Amoritɔwo ƒe anyigba la katã wòzu wo tɔ tso Arnon-tɔsisia nu va se ɖe Yabok-tɔsisia nu, tso gbea dzi va se ɖe Yordan nu.+ 23 “‘Yehowa, Israel ƒe Mawu lae nya Amoritɔwo ɖa le eƒe dukɔ Israel+ ŋgɔ, azɔ wòa nèbe yeanya wo ɖa? 24 Menye nu sia nu si wò mawu Kemos+ na wò lae nye tɔwò oa? Eya ta ame sia ame si mía Mawu Yehowa nya ɖa le mía ŋgɔ lae míanya ɖa.+ 25 Azɔ wòe nyo wu Moab-fia Balak,+ Zipor vi la? Ðe wòhe nya kple Israel alo wɔ aʋa kplii kpɔa? 26 Esi Israel nɔ Hesbon kple eŋu duwo,+ Aroer kple eŋu duwo, kpakple du siwo katã le Arnon ŋu la me ƒe alafa etɔ̃ sɔŋ ɖe, nu ka tae mète kpɔ be yeagbugbɔ xɔe le wo si ɣemaɣi o?+ 27 Nyemewɔ nu vɔ̃ ɖe ŋuwò o, eya ta tɔwò medzɔ be nèho aʋa ɖe ŋunye o. Yehowa, Ʋɔnudrɔ̃la+ la, nadrɔ̃e le Israel-viwo kple Amonitɔwo dome egbea.’” 28 Ke Amonitɔwo ƒe fia la meɖo to Yefta ƒe nya siwo wògblɔ ɖo ɖee la o. 29 Ale Yehowa ƒe gbɔgbɔ va Yefta dzi,+ eye wòto Gilead kple Manase yi Mizpe si le Gilead, eye wòtso Mizpe si le Gilead+ ɖo ta Amonitɔwo gbɔ. 30 Eye Yefta ɖe adzɔgbe+ na Yehowa gblɔ be: “Ne ètsɔ Amonitɔwo de asi nam la, 31 ekema ame si ado tso nye aƒe ƒe agbo nu ava kpem ne megbɔ tso Amonitɔwo gbɔ le ŋutifafa me la, azu Yehowa tɔ,+ eye matsɔ ame ma ana abe numevɔsa+ ene.” 32 Ale Yefta yi ɖawɔ aʋa kple Amonitɔwo, eye Yehowa tsɔ wo de asi nɛ. 33 Esi wo hewu wo dometɔ gbogbo aɖewo ŋutɔ tso Aroer yi keke Minit—exɔ du blaeve—va se ɖe Abel-Keramim ke. Ale wobɔbɔ Amonitɔwo ɖe anyi le Israel-viwo ŋkume. 34 Mlɔeba esi Yefta trɔ gbɔna eƒe me le Mizpa+ la, kpɔ ɖa, vianyɔnue nye ema do go le axatsɛ ƒom hele ɣe ɖum gbɔna ekpe ge! Ke eya koe nye vi ɖeka hɔ̃ si le esi. Viŋutsu alo vinyɔnu bubu aɖeke megale esi kpe ɖe eŋu o. 35 Esi wòkpɔe la, edze eƒe awuwo hegblɔ be: “Ao, vinye! Ègbã dzi nam,* elabe èzu ame si menya de gbe. Elabe meɖe adzɔgbe na Yehowa, eye nyemagate ŋu atrɔe o.”+ 36 Ke egblɔ nɛ be: “Fofonye, ne èke nu na Yehowa la, ekema wɔm abe ale si nèdo ŋugbee+ ene, elabena Yehowa bia hlɔ̃ wò futɔ Amonitɔwo na wò.” 37 Eye wògblɔ na fofoa be: “Wɔ nu sia ko nam: Ðe mɔ nam ɣleti eve manɔ ɖokuinye si, ne nye kple xɔ̃nyewo míayi toawo dzi aɖafa nye ɖetugbui leaƒe nyenye.” 38 Eye wògblɔ nɛ be: “Heyi!” Ale wòɖe mɔ nɛ wòdzo ɣleti eve, eye eya kple exɔlɔ̃awo yi ɖafa eƒe ɖetugbui leaƒe nyenye le toawo dzi. 39 Esi ɣleti eveawo wu enu la, etrɔ gbɔ va fofoa gbɔ, eye wòwɔ adzɔgbe si wòɖe le eŋu la dzi.+ Ke medɔ kple ŋutsu kpɔ o. Eye wòzu kɔnu* le Israel be, 40 ƒe sia ƒe la, Israel ɖetugbuiwo yina ɖakafua Gileadtɔ Yefta ƒe vinyɔnu la, ŋkeke ene le ƒe ɖeka me.\n^ Egɔmeɖeɖe tẽe, “ame si see.”\n^ Egɔmeɖeɖe tẽe, “Nya kae le nye kpli wò dome?”\n^ Egɔmeɖeɖe tẽe, “Èbɔbɔm ɖe anyi ŋutɔ.”\n^ Alo, “ɖoɖo.”


Efesotɔwo 1 | Biblia Le Internet Dzi | Xexe Yeye Gɔmeɖeɖe (1984)\n1 Paulo, Kristo Yesu ƒe apostolo to Mawu ƒe lɔlɔ̃nu me, le esia ŋlɔm na ame kɔkɔe siwo le Efeso, kple nuteƒewɔla siwo le ƒomedodo me kple Kristo Yesu: 2 Amenuveve kple ŋutifafa, si tso Mawu mía Fofo kple Aƒetɔ Yesu Kristo gbɔ la, woana mi. 3 Woayra mía Aƒetɔ Yesu Kristo ƒe Mawu si nye Fofoa, elabena etsɔ gbɔgbɔmeyayra ɖe sia ɖe si le dziƒonutowo me yra mí, be míanɔ ƒomedodo me kple Kristo, 4 abe ale si wòtia mí do ŋgɔ na xexea ƒe gɔmeɖoanyiɣi, be míanɔ ƒomedodo me kplii ene, bene míanɔ kɔkɔe, eye ɖiƒoƒo aɖeke naganɔ mía ŋu o le eŋkume le lɔlɔ̃ me. 5 Elabena eɖoe ɖi do ŋgɔ be yeaxɔ mí abe ye ŋutɔ ye viwo ene to Yesu Kristo dzi, le ye ŋutɔ ƒe didi kple lɔlɔ̃nu nu, 6 bene woakafu eƒe ŋutikɔkɔe ƒe amenuveve, si wòna mí dɔmenyotɔe to eƒe lɔlɔ̃vi la dzi. 7 To eyama dzi wotsɔ tafea ɖe mí to eƒe ʋu la dzi, ɛ̃, míaƒe vodadawo ƒe tsɔtsɔke, le eƒe amenuveve ƒe agbɔsɔsɔ geɖe la nu. 8 Ena esia sɔ gbɔ na mí le nunya kple susuŋudɔwɔwɔ nyui me, 9 esi wòna míenya eƒe lɔlɔ̃nu ƒe nya ɣaɣla kɔkɔe la. Nya ɣaɣla kɔkɔe sia wɔ ɖeka kple didi si ƒe tame wòɖo ɖi le eɖokui me, 10 hena nuwo gbɔ kpɔkpɔ le ɣeyiɣi ɖoɖiawo ƒe dede keŋkeŋ me, si nye be wòagaƒo nuwo katã nu ƒu ɖekae ake ɖe Kristo la me, nu siwo le dziƒowo kple nu siwo le anyigba dzi. Ɛ̃, ɖe eyama me, 11 eye wotia mí be míanye domenyilawo kplii, esi woɖo mía tiatia la ɖi do ŋgɔ, le ame si wɔa nuwo katã le eƒe lɔlɔ̃nu ƒe aɖaŋuɖoɖo nu la, ƒe tameɖoɖo la nu, 12 bene míasubɔ hena eƒe ŋutikɔkɔe ƒe kafukafu, mí ame siwo si mɔkpɔkpɔ nɔ le Kristo la me gbã la. 13 Gake esime miese nyateƒenya, si nye mia xɔxɔ ŋuti nya nyui la vɔ megbe la, mɔkpɔkpɔ nɔ miawo hã mia si le eyama me. Ame sia dzi kee woto tsɔ gbɔgbɔ kɔkɔe si ŋugbe wodo la tre mia nu esime miexɔe se vɔ megbe, 14 gbɔgbɔ kɔkɔe si nye míaƒe domenyinu la ƒe kpeɖodzi sue aɖe si do ŋgɔ, hena Mawu ŋutɔ tɔwo ɖeɖe to tafe aɖe dzi, hena eƒe ŋutikɔkɔe ƒe kafukafu. 15 Esia tae nye hã, tso esime mese xɔse si le mia si ɖe Aƒetɔ Yesu ŋu, kple ale si mieɖe esia fiae ɖe ame kɔkɔeawo katã ŋuti, ŋu nya la, 16 nyemedzudzɔ akpedada ɖe mia ta o. Mele mia ŋkɔ yɔyɔ dzi le nye gbedodoɖawo me, 17 bene mía Aƒetɔ Yesu Kristo ƒe Mawu, si nye ŋutikɔkɔe Fofo la, nana nunya kple nyaɖeɖefia ƒe gbɔgbɔ mi le eŋuti sidzedze vavãtɔ me; 18 eye esi miaƒe dzi me ŋkuwo dzi kɔ la, bene mianya mɔkpɔkpɔ si gbɔ wòyɔ mi vae, nu si ŋutikɔkɔe ƒe kesinɔnu siwo wòdzra ɖo ɖi abe domenyinu ene na ame kɔkɔewo la nye, 19 kple nu si eƒe ŋusẽ ƒe gãnyenye, si ƒo nu sia nu ta la, nye na mí xɔsetɔwo. Gãnyenye sia dze le eƒe ŋutete ƒe ŋusẽ gã la me, 20 esi wòzã le Kristo la gome esime wòfɔe ɖe tsitre tso ame kukuwo dome, eye wòna wòbɔbɔ nɔ eƒe ɖusi me le dziƒonutowo me, 21 wòƒo dziɖuɖu ɖe sia ɖe kple amegãnyenye kple ŋusẽ kple aƒetɔnyenye kpakple ŋkɔ sia ŋkɔ si woyɔna la ta sãsãsã, menye le nuɖoanyi sia ɖeɖe ko me o, ke le esi ava va hã me. 22 Etsɔ nuwo katã de eƒe afɔ te hã, eye wòtsɔe ɖo ta na nuwo katã hena hame la, 23 si nye eƒe ŋutilã, si nye eyama ƒe blibonyenye, si yɔa nuwo katã fũu le ye katã me.


GBE BUBU Amerika Tokunɔgbe Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Dutch Eŋlisi Eʋegbe Ga German Haitian Creole Hiligaynon Hungarian Igbo Italian Korean Lithuanian Malagasy Mizo Moore Ossetian Persian Polish Portuguese Romanian Setswana Shona Silozi Slovak Slovenian Swahili Tsonga Turkish Ukrainian Urdu\n“Wotsɔ ŋusẽ, bubu kple dziɖuɖu nɛ, eye dukɔwo katã, anyigba dzi dukɔwo kple gbegbɔgblɔwo subɔe.”—DANIEL 7:14.\n1, 2. Aleke míewɔ nya be Kristo mexɔ Fiaɖuƒe ŋusẽ bliboe le ƒe 33 M.Ŋ. me o?\nDZIÐULA kae atsɔ eƒe agbe ade ku me ɖe eteviwo ta, emegbe wòagagbɔ agbe ahanye fia? Fia kae ate ŋu anɔ agbe le anyigba dzi eye eƒe nɔnɔme ana be eteviwo naka ɖe edzi ahawɔ nuteƒe nɛ, eye emegbe wòaɖu fia ɖe wo dzi tso dziƒo? Amesi ko ate ŋu awɔ esia—hekpe ɖe nu bubu geɖewo ŋu—lae nye Yesu Kristo. (Luka 1:32, 33) Le Kristo ƒe ku, tsitretsitsi, kple dziƒoyiyi megbe le ƒe 33 M.Ŋ. ƒe Pentekoste ŋkekea dzi la, Mawu ‘tsɔ eyama ɖo hamea nu hetsɔ nuwo katã de ete.’ (Efesotɔwo 1:20-22; Dɔwɔwɔwo 2:32-36) Esia fia be Kristo dze fiaɖuɖu gɔme le mɔ sue aɖe nu ɣemaɣi. Kristotɔ siwo wotsɔ gbɔgbɔ si ami na, siwo ƒo ƒu nye gbɔgbɔ me Israel alo “Mawu ƒe Israel,” lae nye etevi gbãtɔ siawo.—Galatiatɔwo 6:16; Kolosetɔwo 1:13.\n2 Anɔ abe ƒe 30 kloe le ƒe 33 M.Ŋ. ƒe Pentekoste ŋkeke ma megbe la, apostolo Paulo ɖo kpe edzi be Kristo mexɔ Fiaɖuƒe ŋusẽ bliboe haɖe o, ke boŋ ebɔbɔ nɔ anyi “ɖe Mawu ƒe nuɖusi me, . . . eye tso ekema dzi la ele lalam, halase esime woatsɔ eƒe futɔwo awɔ eƒe afɔɖodzinui.” (Hebritɔwo 10:12, 13) Emegbe esi ƒe alafa gbãtɔ M.Ŋ. yina eƒe nuwuwu lɔƒo la, apostolo Yohanes si tsi ŋutɔ ɣemaɣi la kpɔ Xexeame Katã Dziɖulagã, Yehowa, wònɔ Kristo Yesu ɖom Dziƒofiaɖuƒe si woɖo yeyee la ƒe Fiae. (Nyaɖeɖefia 11:15; 12:1-5) Ŋutinya me nudzɔdzɔ siwo teƒe kpɔm míele fifia ɖo kpe edzi kɔte be Kristo te dziɖuɖu abe Mesia Fia ene le dziƒo le ƒe 1914 me. *\n3. (a) Tso ƒe 1914 me la, dzidzɔnya bubu kae va kpe ɖe Fiaɖuƒe ŋuti nyanyui gbedasia ŋu? (b) Nyabiase kawoe míate ŋu abia mía ɖokui?\n3 Nyateƒee, tso ƒe 1914 me la, dzidzɔnya bubu aɖe va kpe ɖe Fiaɖuƒe ŋuti nyanyui gbedasia ŋu. Tso ɣemaɣi la, Kristo te dziɖuɖu abe Mawu ƒe Dziƒofiaɖuƒea ƒe Fia ene, gake, ‘le eƒe futɔwo titina.’ (Psalmo 110:1, 2; Mateo 24:14; Nyaɖeɖefia 12:7-12) Gawu la, le xexeame godoo la, etevi nuteƒewɔlawo tsɔ dzidzɔ bɔbɔ wo ɖokui ɖe eƒe dziɖuɖua te hele gome kpɔm le xexeame katã ƒe Biblia fiafiadɔ si tɔgbe womewɔ kpɔ le ŋutinya katã me o la me. (Daniel 7:13, 14; Mateo 28:18) Kristotɔ siwo wotsɔ gbɔgbɔ si ami na, siwo nye “fiaɖuƒe la ƒe viwo” subɔna ‘abe ame dɔdɔwo ene le Kristo teƒe.’ Eye Kristo ƒe ‘alẽ bubuawo’ ƒe ha si le dzidzim ɖe edzi, siwo subɔna abe Mawufiaɖuƒea ƒe dɔtsɔlawo ene la le asi kpem ɖe wo ŋu nuteƒewɔwɔtɔe. (Mateo 13:38; Korintotɔwo II, 5:20; Yohanes 10:16) Togbɔ be ele alea hã la, ehiã be mía dometɔ ɖesiaɖe nadzro eɖokui me akpɔe ɖa be ɖe yebɔbɔ ye ɖokui ɖe Kristo ƒe dziɖuɖua te vavã hã. Ðe míelé nuteƒewɔwɔ me ɖe asi nɛ maʋamaʋãe vavã? Aleke míawɔ awɔ nuteƒe na Fia aɖe si le dzi ɖum le dziƒo? Gbã la, mina míadzro susu siwo ta wòle be míawɔ nuteƒe na Kristo ɖo la me.\nFia si ƒe Nɔnɔme Nana Eteviwo Wɔa Nuteƒe Nɛ\n4. Esime Yesu nɔ anyigba dzi la, nukae wòwɔ tsɔ ɖee fia be yee nye Fia si wotia?\n4 Míaƒe nuteƒewɔwɔ na Kristo nɔ te ɖe alesi míekpɔa ŋudzedze ɖe nusiwo wòwɔ kple eƒe nɔnɔme ɖedzesiwo ŋu dzi. (Petro I, 1:8) Esime Yesu, si nye Fia si wotia, nɔ anyigba dzi la, ewɔ nusiwo wòava wɔ ne eva le xexeame katã dzi ɖum, le Mawu ƒe ɣeyiɣi ɖoɖia dzi la, ƒe kpɔɖeŋu sue aɖe. Enyi dɔwuitɔwo. Eyɔ dɔ dɔnɔwo, ŋkuagbãtɔwo, nuwɔametɔwo, tokunɔwo, kple aɖetututɔwo. Efɔ ame kukuwo ɖe tsitre gɔ̃ hã. (Mateo 15:30, 31; Luka 7:11-16; Yohanes 6:5-13) Tsɔ kpe ɖe eŋu la, nunyanya tso Yesu ƒe agbenɔnɔ le anyigba dzi ŋu kpe ɖe mía ŋu míenya eƒe nɔnɔme nyui siwo wòaɖe afia, siwo ƒe vevitɔe nye ɖokuitsɔtsɔsavɔ ƒe lɔlɔ̃, ne Eva le anyigba la dzi ɖum le etsɔme. (Marko 1:40-45) Nɔnɔme siwo le Yesu si na be Napoléon Bonaparte gblɔ be: “Mía kple Alexander, Caesar, kple Charlemagne míeɖo fiaɖuƒewo anyi, gake nuka dzie míaƒe dɔ klitsuawo nɔ te ɖo? Akpasesẽ nuwɔwɔ dzie. Yesu Kristo ɖeka koe ɖo eƒe fiaɖuƒea anyi ɖe lɔlɔ̃ dzi, eye vaseɖe egbe la, ame miliɔn geɖewo alɔ̃ faa aku ɖe eta.”\n5. Nukatae Yesu ƒe nɔnɔme he amewo ɖe eŋu?\n5 Esi wònye Yesu ƒe dɔme fa eye wòbɔbɔ eɖokui ɖe anyi le dzime ta la, eƒe nufiafiawo kple nɔnɔme nyuiwo na gbɔdzɔe amesiwo agbe me nuteɖeamedziwo wu tsɔtsɔ na. (Mateo 11:28-30) Ðeviwo kura gɔ̃ hã ɖea dzi ɖi le egbɔ. Amesiwo nye ɖokuibɔbɔla siwo léa ŋku ɖe nu ŋu va zu eƒe nusrɔ̃lawo. (Mateo 4:18-22; Marko 10:13-16) Eƒe ameŋububu kple bubudedeameŋu ƒe nɔnɔme na be nyɔnu Mawu vɔ̃la geɖewo wɔ nuteƒe nɛ hezã woƒe ɣeyiɣi, ŋusẽ, kple nunɔamesiwo tsɔ na kpekpeɖeŋui le eƒe subɔsubɔdɔa wɔwɔ me.—Luka 8:1-3.\n6. Aleke Yesu ɖee fiae be yetsɔa ɖe le eme na amewo vevie esime Lazaro ku?\n6 Yesu ɖe alesi wòtsɔa ɖe le eme na ame vevie fia esime exɔlɔ̃ Lazaro ku. Maria kple Marta ƒe konyifafa te ɖe edzi ale gbegbe be mete ŋu zi eƒe seselelãme dzi o, eye ‘wòfa avi.’ Togbɔ be enya be yele Lazaro fɔ ge ɖe tsitre kpuie hã la, vevesese kple nuxaxa na “eƒe dzi ʋuʋu.” Emegbe lɔlɔ̃ kple veveseseɖeamenu ʋã Yesu wòzã ŋusẽ si Mawu tsɔ nɛ tsɔ fɔ Lazaro ɖe tsitre tso ame kukuwo dome.—Yohanes 11:11-15, 33-35, 38-44.\n7. Nukatae wòsɔ be míawɔ nuteƒe na Yesu? (Kpɔ aɖaka si le axa 31.)\n7 Lɔlɔ̃ deto si le Yesu si ɖe nusi le eteƒe wɔwɔ ŋu kple alesi wòlé fu alakpanuwɔwɔ kple vɔ̃ɖinyenyee nana míedea bubu deto eyama ŋu. Etsɔ dzideƒo nya asitsala ŋuklẽlawo do goe le gbedoxɔa me zi eve sɔŋ. (Mateo 21:12, 13; Yohanes 2:14-17) Tsɔ kpe ɖe eŋu la, esi wònye amegbetɔ nɔ anyigba dzi la, eto fukpekpe geɖewo me si na be wòva nya nyaƒoɖeamenu kple kuxi siwo me amegbetɔwo tona la nyuie. (Hebritɔwo 5:7-9) Yesu va nya nuxaxa si gbegbe fuléle kple madzɔmadzɔnyenye dona na ame. (Yohanes 5:15-18; 11:53, 54; 18:38–19:16) Mlɔeba la, etsɔ dzideƒo lɔ̃ faa wowui ŋutasesẽtɔe be wòana Fofoa ƒe lɔlɔ̃nu nava eme eye be wòaʋu agbe mavɔ nɔnɔ ƒe mɔnukpɔkpɔ na eteviwo. (Yohanes 3:16) Ðe Kristo ƒe nɔnɔme nyui mawo meʋã wò be nàyi edzi awɔ nuteƒe nɛ oa? (Hebritɔwo 13:8; Nyaɖeɖefia 5:6-10) Gake nukae hiã be woadze anye Kristo, Fia la, ƒe dziɖuɖua tevi?\nAlesi Woawɔ Adze Anye Etevi\n8. Nukae wodi tso Kristo ƒe dziɖuɖua teviwo si?\n8 Bu nya sia ŋu kpɔ: Zi geɖe la, be woadze anye dukɔ bubu aɖe me nɔla la, ehiã be woaɖo nudidi vevi aɖewo gbɔ. Wobiana tsoa amesiwo di be yewoaɖanɔ dutadukɔ aɖe me si be nɔnɔme nyui nanɔ wo si eye woaɖo lãmesẽ ƒe nudidi aɖewo hã gbɔ. Nenema kee ehiã be amesiwo anye Kristo ƒe dziɖuɖua teviwo nalé agbenyuinɔnɔ ƒe dzidzenu kɔkɔwo me ɖe asi eye woanɔ lãmesẽ me nyuie le gbɔgbɔ me.—Korintotɔwo I, 6:9-11; Galatiatɔwo 5:19-23.\n9. Aleke míate ŋu aɖee afia be míewɔa nuteƒe na Kristo?\n9 Eyata esɔ be Yesu Kristo hã di tso eteviwo si be woawɔ nuteƒe na ye ahaku ɖe yeƒe Fiaɖuƒea ŋu. Woɖea nuteƒewɔwɔ ma fiana to agbe nɔnɔ wòasɔ kple nusiwo Kristo fia esime wònɔ anyigba dzi abe Fia si wotia ene la me. Le kpɔɖeŋu me, wotsɔa Fiaɖuƒea ƒe nuwo kple Mawu ƒe lɔlɔ̃nu wɔwɔ ɖoa nɔƒe gbãtɔ na woƒe ŋutilãmenuwo. (Mateo 6:31-34) Wodzea agbagba vevie hã be yewoaɖe Kristo ƒe nɔnɔme afia le tetekpɔ sesẽtɔwo kekeake kura gɔ̃ hã me. (Petro I, 2:21-23) Tsɔ kpe ɖe eŋu la, Kristo teviwo srɔ̃a eƒe kpɔɖeŋu hetsona le wo ɖokui si wɔa nyui na amewo.—Mateo 7:12; Yohanes 13:3-17.\n10. Aleke míate ŋu aɖe nuteƒewɔwɔ na Kristo afiae le (a) ƒomea me, kple le (b) hamea me?\n10 Yesu yomedzelawo gaɖea woƒe nuteƒewɔwɔ na eyama fiana to eƒe nɔnɔmewo ɖeɖe fia le ƒomea me me. Le kpɔɖeŋu me, srɔ̃ŋutsuwo ɖea woƒe nuteƒewɔwɔ na woƒe Fia si le dziƒo la fiana to alesi woɖea Kristo ƒe nɔnɔmewo fiana hewɔa nu ɖe wo srɔ̃wo kple wo viwo ŋu nyuie me. (Efesotɔwo 5:25, 28-30; 6:4; Petro I, 3:7) Srɔ̃nyɔnuwo hã ɖea nuteƒewɔwɔ na Kristo fiana to woƒe agbe dzadzɛ nɔnɔ kple “dzime ƒe ame ɣaɣla le gbɔgbɔ fatu” ɖeɖe fia me. (Petro I, 3:1-4; Efesotɔwo 5:22-24) Ðeviwo hã wɔa nuteƒe na Kristo ne wosrɔ̃ eƒe toɖoɖo ƒe nɔnɔme. Esi Yesu nye sɔhɛ la, ebɔbɔ eɖokui na edzilawo togbɔ be wonye ame madeblibowo hã. (Luka 2:51, 52; Efesotɔwo 6:1) Kristo teviwo dzea agbagba srɔ̃a eyama to alesi ‘wokpɔa nublanui helɔ̃a wo nɔewo’ kple alesi ‘wokɔa dɔme na wo nɔewoe me.’ Wodzea agbagba ‘bɔbɔa wo ɖokui’ eye ‘womeɖoa vɔ̃ vɔ̃ teƒe alo dzudzu dzudzu teƒe o’ abe Kristo ene.—Petro I, 3:8, 9; Korintotɔwo I, 11:1.\n11. Se ka tee Kristo teviwo bɔbɔa wo ɖokui ɖo?\n11 Abe alesi ko amesiwo dina be yewoaɖanɔ dutadukɔ aɖe me wɔna ɖe dukɔ yeyea me sewo dzii ene la, nenema kee Kristo teviwo hã bɔbɔa wo ɖokui ɖe “Kristo ƒe se la” te to agbe nɔnɔ wòawɔ ɖeka kple Yesu ƒe nufiafia kple sededewo katã me. (Galatiatɔwo 6:2) Vevietɔ la, woɖea lɔlɔ̃, si nye “fiasedede,” fiana. (Yakobo 2:8) Nukawoe se siawo bia tso mía si?\n12, 13. Alekee míebɔbɔa mía ɖokui ɖe “Kristo ƒe se la” te?\n12 Kristo teviwo nye ame madeblibo siwo ŋu vodada le. (Romatɔwo 3:23) Eyata ehiã be woayi edzi anɔ “nɔvilɔlɔ̃, si me alakpa mele o” ɖem fia geɖe wu be woate ŋu ‘alɔ̃ wo nɔewo vevie tso dzi dzadzɛ me.’ (Petro I, 1:22) “Ne nya aɖe le ame aɖe si ɖe ame aɖe ŋuti la,” Kristotɔwo tsɔa Kristo ƒe sea wɔa dɔ nuteƒewɔwɔtɔe ‘eye wohea adodo kple wo nɔewo, eye wotsɔa wo nɔewo ƒe nuvɔ̃wo kena faa.’ Kristo ƒe se sia dzi wɔwɔ kpena ɖe wo ŋu be woŋea aɖaba ƒua wo nɔewo ƒe blibomademadewo dzi eye wònana woɖea lɔlɔ̃ fiana wo nɔewo. Ðe amesiwo bɔbɔa wo ɖokui na míaƒe Fia lɔ̃amea nuteƒewɔwɔtɔe eye wodo lɔlɔ̃, si nye “blibonyenye la ƒe nublanu” la, dome nɔnɔ medoa dzidzɔ na wò oa?—Kolosetɔwo 3:13, 14.\n13 Tsɔ kpe ɖe eŋu la, Yesu ɖe eme be lɔlɔ̃ si ƒe kpɔɖeŋu yeɖo ɖi la de ŋgɔ sã wu lɔlɔ̃ si amewo ɖena fiana wo nɔewo. (Yohanes 13:34, 35) Ne míelɔ̃a amesiwo lɔ̃a mí ɖeɖeko la, manye “wɔwui” aɖeke wɔwɔ o. Esia ana míaƒe lɔlɔ̃ la made blibo o eye kpɔtsɔtsɔ anɔ eŋu. Yesu xlɔ̃ nu mí be míasrɔ̃ ye Fofo ƒe lɔlɔ̃ɖeɖefia to lɔlɔ̃ si nɔ te ɖe gɔmeɖose dzi ɖeɖe fia míaƒe futɔ siwo léa fu mí hetia mía yome la gɔ̃ hã me. (Mateo 5:46-48) Lɔlɔ̃ sia kee ʋãa Fiaɖuƒea teviwo woyia edzi kua kutri nuteƒewɔwɔtɔe le woƒe dɔ vevitɔ wɔwɔ me. Dɔ kae wònye?\nWodoa Woƒe Nuteƒewɔwɔ Kpɔna\n14. Nukatae gbeƒãɖeɖedɔa le vevie nenema gbegbe ɖo?\n14 Dɔ vevi aɖe dze ŋgɔ Mawufiaɖuƒea teviwo fifia, si nye “[ɖaseɖiɖi tsitotsito] le mawufiaɖuƒe la ŋuti.” (Dɔwɔwɔwo 28:23) Dɔ sia wɔwɔ le vevie elabena Mesia Fiaɖuƒeae aʋli Yehowa ƒe xexeame katã ƒe dziɖulanyenye ta. (Korintotɔwo I, 15:24-28) Ne míeɖe gbeƒã nyanyuia la, enana mɔnukpɔkpɔ amesiwo ɖoa to mí la be woate ŋu ava azu Mawufiaɖuƒea teviwo. Tsɔ kpe ɖe eŋu la, alesi amewo wɔa nu ɖe gbedasia ŋui la nyea dzidzenu alo nusi dzi Kristo, Fia la, anɔ te ɖo ate ŋu adrɔ̃ ʋɔ̃nu ameƒomea. (Mateo 24:14; Tesalonikatɔwo II, 1:6-10) Eyata mɔ vevitɔ si dzi míetona ɖea míaƒe nuteƒewɔwɔ na Kristo fiana enye wɔwɔ ɖe eƒe sedede, si nye Fiaɖuƒegbedasia gbɔgblɔ na amewo, la dzi.—Mateo 28:18-20.\n15. Nukatae wole Kristotɔwo ƒe nuteƒewɔwɔ dom kpɔ?\n15 Nyateƒee, Satana tsia tre ɖe gbeƒãɖeɖedɔa ŋu le mɔ sia mɔ si wòate ŋui nu, eye dziɖula siwo nye amegbetɔwo mebɔbɔ wo ɖokui ɖe ŋusẽ si Mawu na Kristo la te o. (Psalmo 2:1-3, 6-8) Eyata Yesu xlɔ̃ nu eƒe nusrɔ̃lawo be: “Dɔla mewua eƒe aƒetɔ o. Ne woti yonyeme la, woati miawo hã yome.” (Yohanes 15:20) Eyata Kristo yomedzelawo le gbɔgbɔmeʋa aɖe, si le woƒe nuteƒewɔwɔ dom kpɔ, la wɔm.—Korintotɔwo II, 10:3-5; Efesotɔwo 6:10-12.\n16. Aleke Fiaɖuƒea teviwo ‘tsɔa nusi nye Mawu tɔ la, naa Mawui’?\n16 Ke hã, Mawufiaɖuƒea teviwo yia edzi léa nuteƒewɔwɔ me ɖe asi na woƒe Gbɔgbɔmefia la, ke hã womegbea bubu dede dziɖuɖumegã siwo nye amegbetɔwo ŋu o. (Tito 3:1, 2) Yesu gblɔ be: “Nusi nye kaisaro tɔ la, mitsɔe na kaisaro, eye nusi nye Mawu tɔ la, na Mawu.” (Marko 12:13-17) Eyata Kristo teviwo wɔna ɖe dziɖuɖu ƒe se siwo metsi tre ɖe Mawu ƒe sewo ŋu o la dzi. (Romatɔwo 13:1-7) Gake esi Yudatɔwo ƒe ʋɔnudrɔ̃ƒe kɔkɔtɔ wɔ nusi tsi tre ɖe Mawu ƒe se ŋu to gbe ɖeɖe na Yesu ƒe nusrɔ̃lawo be woadzudzɔ gbeƒãɖeɖe me la, nusrɔ̃laawo tsɔ dzinɔameƒo gblɔ bubutɔe be ele be ‘yewoaɖo to Mawu abe dziɖula ene wu amewo.’—Dɔwɔwɔwo 1:8; 5:27-32.\n17. Nukatae míate ŋu anɔ te ɖe nuteƒewɔwɔ ƒe dodokpɔwo nu dzinɔameƒotɔe?\n17 Ne míagblɔe la, ebia dzinɔameƒo blibo hafi Kristo teviwo nate ŋu ayi edzi awɔ nuteƒe na woƒe Fia la ne woti wo yome. Ke hã, Yesu gblɔ be: “[Dzidzɔtɔwoe mianye] ne woadzu mi, eye woati mia yome, eye woaka aʋatso agblɔ nya vɔ̃ bubu ƒomeviwo katã ɖe mia ŋuti le tanye. Dzi nadzɔ mi, eye mitso aseye; elabena miaƒe fetu sɔ gbɔ le dziƒo.” (Mateo 5:11, 12) Kristo yomedzela gbãtɔawo to nɔnɔme sesẽwo me kpɔ nya siawo ƒe nyateƒenyenye ŋutɔŋutɔ. Esi woƒo wo le esi woyi edzi nɔ gbeƒã ɖem Fiaɖuƒea ta kura gɔ̃ hã la, dzi dzɔ wo “be, wobu wo be, wodze bena woado ŋukpe wo le eƒe ŋkɔ la ta. Eye gbesiagbe womedzudzɔ nufiafia kple nyanyuigbɔgblɔ fia le Yesu Kristo ŋuti le mawuxɔ me kple aƒe me o.” (Dɔwɔwɔwo 5:41, 42) Miedze na kafukafu, le esi mieɖea nuteƒewɔwɔ ƒe gbɔgbɔ ma ke fiana hedoa dzi le nɔnɔme sesẽwo, dɔléle, nuxaxa si ku dona na ame, alo tsitretsiɖeŋu me ta.—Romatɔwo 5:3-5; Hebritɔwo 13:6.\n18. Nukae Yesu ƒe nya siwo wògblɔ na Pontio Pilato la ɖe fia?\n18 Esime Yesu kpɔtɔ nye Fia si wotia la, eɖe nu me na Roma-mɔ̃mefia, Pontio Pilato, be: “Nye fiaɖuƒe metso xexe sia me o; nye fiaɖuƒe, ɖe wòtso xexe sia me la, ne nye dɔlawo aʋli tanye, bena womagadem asi na Yudatɔwo o; ke azɔ la nye fiaɖuƒe metso afisia o.” (Yohanes 18:36) Eyata Dziƒofiaɖuƒea teviwo metsɔa lãnu ɖe ame aɖeke ŋu loo alo dea akpa aɖeke dzi le aʋawɔwɔ me o. Woƒe nuteƒewɔwɔ na “ŋutifafafia” la, na be womedea akpa aɖeke dzi kura le xexeame ƒe dunyahehenyawo me o.—Yesaya 2:2-4; 9:5, 6.\nTeƒeɖoɖo Mavɔ na Etevi Wɔnuteƒewo\n19. Nukatae Kristo teviwo ate ŋu atsɔ kakaɖedzi akpɔ mɔ na etsɔme nyui aɖe?\n19 Kristo, “Fiawo dzi Fia,” la tevi wɔnuteƒewo tsɔ kakaɖedzi kpɔa mɔ na etsɔme nyui aɖe. Wotsɔ didi vevie le mɔ kpɔm na ɣeyiɣi si Kristo aɖu fia ɖe anyigba dzi tso dziƒo. (Nyaɖeɖefia 19:11–20:3; Mateo 24:30) ‘Fiaɖuƒe la ƒe vi,’ siwo wotsɔ gbɔgbɔ si ami na ƒe ame susɔe wɔnuteƒeawo, le mɔ kpɔm na woƒe domenyinyi xɔasi si nye fiaɖuɖu kple Kristo le dziƒo. (Mateo 13:38; Luka 12:32) Kristo ƒe ‘alẽ bubuawo,’ siwo nye nuteƒewɔlawo, hã le mɔ kpɔm na ɣeyiɣi si me woƒe Fia la agblɔ na wo be: “Miva, mi Fofonye ƒe ame yayrawo, minyi [fiaɖuƒea ƒe akpa si nye anyigba dzi Paradiso,] si wodzra ɖo ɖi na mi tso xexeme ƒe gɔmeɖoɖoanyi me la, ƒe dome!” (Yohanes 10:16; Mateo 25:34) Le esia ta la, mi Fiaɖuƒea teviwo katã, miɖoe kplikpaa miayi edzi awɔ nuteƒe na Kristo, Fia la.\n^ mm. 2 Kpɔ nyabiase si nye “Nukatae Yehowa Ðasefowo gblɔna be ƒe 1914 mee woɖo Mawu Fiaɖuƒea anyi?” le agbalẽ si nye Reasoning From the Scriptures si Yehowa Ðasefowo ta, ƒe axa 95-7 [Comment raisonner à partir des Écritures, axa 86-8].\n• Nukatae wòsɔ be míawɔ nuteƒe na Kristo?\n• Aleke Kristo teviwo ɖea nuteƒewɔwɔ na eyama fianae?\n• Nukatae míadi vevie be míayi edzi awɔ nuteƒe na Kristo, Fia la?\nKRISTO ƑE NƆNƆME NYUI BUBUWO\nNublanuikpɔkpɔ—Mateo 9:35-38; 12:18-21; Marko 6:30-34.\nÐokuitsɔtsɔsavɔ ƒe lɔlɔ̃—Yohanes 13:1; 15:12-15.\nNuteƒewɔwɔ—Mateo 4:1-11; 28:20; Marko 11:15-18.\nVeveseseɖeamenu—Marko 7:32-35; Luka 7:11-15; Hebritɔwo 4:15, 16.\nMíetoa mía nɔewo lɔlɔ̃ me wɔna ɖe “Kristo ƒe se la” dzi nuteƒewɔwɔtɔe\nÐe Kristo ƒe nɔnɔmewo ʋãa wò be nàwɔ nuteƒe nɛa?


Mawu Fiaɖuƒe La—Nu Si Tae Wòle Vevie Na Yesu\nGBE BUBU Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Gun Haitian Creole Hebrew Hiligaynon Hmong (Ɣi) Hungarian Icelandic Igbo Iloko Indonesian Italian Japanese Kazakh Kikaonde Kikuyu Kiluba Kimbundu Kinyarwanda Kirghiz Kirundi Kisi Kisonge Kongo Korean Krio Latvian Lingala Lithuanian Luganda Luo Macedonian Malagasy Malay Maltese Maya Mazatec (Huautla) Mongolian Moore Nepali Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Polish Portuguese Punjabi Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tatar Thai Tigrinya Tshiluba Tsonga Turkish Twi Ukrainian Umbundu Vietnamese Wayuunaiki Xhosa Zande Zulu\nMawu Fiaɖuƒea—Nu Si Tae Wòle Vevie Na Yesu\nEsi Yesu nɔ eƒe subɔsubɔdɔa wɔm le anyigba dzi la, eƒo nu tso nyati geɖe ŋu. Le kpɔɖeŋu me, efia eyomedzelawo ale si woado gbe ɖa, ale si woawɔ adze Mawu ŋu, kple ale si woawɔ akpɔ dzidzɔ vavãtɔ. (Mateo 6:5-13; Marko 12:17; Luka 11:28) Gake nyati si nɔ vevie na Yesu wu bubu ɖe sia ɖe, si ŋu woƒo nu tsoe wu ye nye Mawu Fiaɖuƒea.—Luka 6:45.\nAbe ale si míegblɔe le nyati gbãtɔa me ene la, dɔ si koŋ Yesu wɔ le eƒe agbe me ye nye be, enɔ “gbeƒã ɖem henɔ Mawu fiaɖuƒea ŋuti nya nyui la gblɔm” na amewo. (Luka 8:1) Edo vevie nu zɔ azɔli kilometa alafa geɖe hetsa le Israel-nyigba bliboa dzi nɔ nu fiam amewo tso Mawu Fiaɖuƒea ŋu. Woŋlɔ Yesu ƒe subɔsubɔ ŋuti nya ɖe Nyanyuigbalẽ eneawo me, si me woyɔ Fiaɖuƒea ŋkɔ le wu zi 100 sɔŋ. Wo dometɔ akpa gãtɔ dze le Yesu ŋutɔ ƒe nyagbɔgblɔwo me. Ke hã menye nya siwo katã Yesu gblɔ tso Mawu Fiaɖuƒea ŋu ye woŋlɔ ɖi o, ke boŋ eƒe sue aɖe koe nye ema!—Yohanes 21:25.\nNu ka tae Fiaɖuƒea nɔ vevie na Yesu nenema gbegbe esime wonɔ anyigba dzi? Gbã, Yesu nya be Mawu tia ye be yeanye Fiaɖuƒea ƒe Fia. (Yesaya 9:5; Luka 22:28-30) Gake menye gãnyenye alo bubu ŋue Yesu tsi dzi ɖo o. (Mateo 11:29; Marko 10:17, 18) Menye viɖe si eya ŋutɔ akpɔ tae wòɖe gbeƒã Fiaɖuƒea ɖo o. Susu vevi si tae Mawu Fiaɖuƒea * nɔ vevie na nɛ ye nye nu si Fiaɖuƒea awɔ na ame siwo wòlɔ vevie—Fofoa si le dziƒo kple eyomedzela wɔnuteƒewo.\nNU SI FIAÐUƑEA AWƆ NA YESU FOFO\nYesu lɔ̃ Fofoa si le dziƒo la vevie. (Lododowo 8:30; Yohanes 14:31) Ekpɔa dzidzɔ ɖe Fofoa ƒe nɔnɔme nyoameŋuwo, abe Eƒe lɔlɔ̃, Eƒe nublanuikpɔkpɔ kple Eƒe dzɔdzɔenyenye ene ŋu. (5 Mose 32:4; Yesaya 49:15; 1 Yohanes 4:8) Eya ta ne Yesu se alakpanya siwo amewo gblɔna ɖe Fofoa ŋu be metsɔ ɖeke le fu siwo kpem amegbetɔwo le me o eye edi hã be míanɔ fu kpem la, etena ɖe edzi vevie. Susu sia tae Yesu do vevie gbeƒãɖeɖe ‘Fiaɖuƒe ŋuti nya nyuia’ ɖo, elabena enyae be Fiaɖuƒea ava kɔ ye Fofo ƒe ŋkɔ ŋu. (Mateo 4:23; 6:9, 10) Aleke Fiaɖuƒea awɔ esiae?\nYehowa ato Fiaɖuƒea dzi ahe tɔtrɔ gãwo ava xexea me be wòaɖe vi na amegbetɔwo. “Eye wòatutu aɖatsi sia aɖatsi ɖa le” nuteƒewɔlawo katã ƒe ŋkume. Yehowa aɖe nu siwo nana amewo faa avi la ɖa, eye wòakpɔ egbɔ be “ku maganɔ anyi o, eye konyifafa kple ɣlidodo kple vevesese hã maganɔ anyi o.” (Nyaɖeɖefia 21:3, 4) Mawu ato Fiaɖuƒea dzi aɖe amegbetɔwo ƒe fukpekpewo katã ɖa. *\nMewɔ ŋku o be Yesu dze agbagba vevie be yeagblɔ Fiaɖuƒea ŋuti nya na amewo! Enyae be Fiaɖuƒea ana míanya ŋusẽ si gbegbe le ye Fofo si, kple ale si wòsea veve ɖe ame nui. (Yakobo 5:11) Yesu nyae hã be Fiaɖuƒea aɖe vi na ame bubu siwo yelɔ̃na, siwo nye amegbetɔ wɔnuteƒewo hã.\nNU SI FIAÐUƑEA AWƆ NA NUTEƑEWƆLAWO\nYesu nɔ Fofoa gbɔ le dziƒo ɣeyiɣi didi aɖe ŋutɔ hafi va anyigba dzi. Vi la dzie Fofo la to wɔ nu sia nu si le xexea me—tso nuwɔnuku siwo le dziƒowo, siwo nye ɣletiwo kple ɣletivihatsotsowo, dzi va ɖo míaƒe anyigba dzeani la kple lã siwo katã le edzi la dzi. (Kolosetɔwo 1:15, 16) Gake le nu siawo katã me la, amegbetɔwo ŋue Yesu ‘kpɔa dzidzɔ’ ɖo wu.—Lododowo 8:31.\nAle si gbegbe Yesu lɔ̃ amegbetɔwo la ɖe dzesi ƒãa le eƒe subɔsubɔdɔa me. Tso gɔmedzedzea ke la, ena eme kɔ ƒãa be ɖe yeva anyigba dzi be ‘yeagblɔ nya nyui’ la na ame dahewo. (Luka 4:18) Gake menye ɖeko Yesu ƒo nu tso kpekpe ɖe amewo ŋu ŋuti ko evɔ o, ke eɖee fia zi gbɔ zi geɖe hã be yelɔ̃ amegbetɔwo vavã. Le kpɔɖeŋu me, esi ameha gã aɖe va ƒo ƒu nɔ to ɖom Yesu la, “woƒe nu wɔ nublanui nɛ, eye wòda gbe le woƒe dɔnɔwo ŋu.” (Mateo 14:14) Esi ŋutsu aɖe si le dɔ lém vevie la xɔe se be Yesu ate ŋu ada dɔ na ye ne enya lɔ̃ ko la, lɔlɔ̃ ʋãe wòda dɔ na ŋutsua. Yesu ƒe dɔme trɔ ɖe eŋu eye wògblɔ nɛ be, “Melɔ̃. Ŋutiwò nekɔ.” (Luka 5:12, 13) Esi Yesu kpɔ exɔlɔ̃ Maria wònɔ avi fam le nɔviaŋutsu, Lazaro, ƒe ku ta la, “eɖe hũ le gbɔgbɔ la me,” ‘exa nu vevie,’ eye ‘aɖatsi ge le mo nɛ.’ (Yohanes 11:32-36) Eyome ewɔ nane si ame aɖeke menɔ mɔ kpɔm na o—efɔ Lazaro, si ku ŋkeke enee nye ema la, tso ku me!—Yohanes 11:38-44.\nYesu nya nyuie be ɣeyiɣi kpuie aɖe koe nu nyui siwo yewɔ ɣemaɣi la anɔ anyi. Enya be madidi o, ame siwo katã ŋu yeda gbe le la agadze dɔ ake, eye ame siwo katã yefɔ ɖe tsitre la hã agaku ake. Yesu nyae hã be Mawu Fiaɖuƒea ye aɖe kuxi mawo katã ɖa tegbee. Esia tae Yesu menɔ nukunuwo ko wɔm o; ke eɖe gbeƒã “fiaɖuƒe ŋuti nya nyui la” hã dzonɔamemetɔe. (Mateo 9:35) Nu siwo Mawu Fiaɖuƒea ava wɔ kpuie le anyigba dzi la ƒe sue aɖe koe nye ema Yesu wɔ. Kpɔ nu siwo Biblia do ŋugbe be Fiaɖuƒea ava wɔ la ɖa.\nLãmesẽkuxiwo maganɔ anyi o.\n“Ŋkuagbãtɔwo ƒe ŋku aʋu, eye tokunɔwo ƒe to aʋu; ekema xɔdrɔ̃wo ati kpo abe zi ene, eye aɖetututɔwo ƒe aɖe atso aseye.” Eye “duametɔ aɖeke magblɔ be, yele dɔ lém o.”—Yesaya 33:24; 35:5, 6.\nKu maganɔ anyi o.\n“Ame siwo katã le ŋkuɖodziyɔdowo me la ase eƒe gbe, eye woado go.”—Yohanes 5:28, 29.\nAƒemanɔamesi kple dɔmakpɔwɔe nu ayi.\n“Woatu xɔ anɔ eme, eye woade waingble aɖu eme kutsetse. Womatu xɔ ame bubu nanɔ eme o, eye womaƒã nu ame bubu naɖu o; . . . nye ame tiatiawo aɖu woawo ŋutɔ ƒe asinu- dɔwɔwɔwo.”—Yesaya 65:21, 22.\nAʋawɔwɔ nu ayi.\n‘Atsi aʋawɔwɔwo nu va se ɖe anyigba ƒe mlɔenu ke.’—Psalmo 46:10.\n“Dukɔ magatsɔ yi ɖe dukɔ ŋu azɔ o, eye womagasrɔ̃ aʋawɔwɔ hã azɔ o.”—Yesaya 2:4.\n“Anyigba mie eƒe nukuwo. Mawu, mía Mawu la, ayra mí.”—Psalmo 67:7.\nAhedada maganɔ anyi o.\n“Womaŋlɔ ame dahe be ɖikaa o.”—Psalmo 9:19.\n“Aɖe ame dahe, si le ɣli dom, kple hiãtɔ, si xɔnametɔ aɖeke meli na o la. Ave hiãtɔwo kple ame dahewo nu, eye wòaɖe ame dahewo ƒe luʋɔ.”—Psalmo 72:12, 13.\nNe èbu yayra siwo gbegbe Mawu Fiaɖuƒea ahe vɛ ŋu la, èkpɔ nu si tae Fiaɖuƒea le vevie na Yesua? Esi wònɔ anyigba dzi la, eƒoa nu tso Fiaɖuƒea ŋu na ame siwo katã di be yeaɖo toe la, elabena enyae be Fiaɖuƒea ye aɖe kuxi siwo katã doa nuxaxa na mí egbea la ɖa.\nÐe nu siwo Biblia gblɔ be Fiaɖuƒea awɔ la do dzidzɔ na wòa? Ne nenemae la, aleke nàwɔ asrɔ̃ nu geɖe tso Fiaɖuƒe ma ŋu? Eye nu kae nàwɔ be Fiaɖuƒea ƒe yayrawo nàɖe vi na wò? Nyati mamlɛtɔa aɖo biabia mawo ŋu.\n^ mm. 5 Le nyati sia me la, míeƒo nu tso Yesu ƒe nuwɔnawo ŋu abe fifiae wole dzɔdzɔm ene, elabena Yesu le agbe le dziƒo fifia, eye ɖikeke mele eme o be tso esime wòtrɔ yi dziƒo la, Fiaɖuƒea ye nye nu si ŋu eƒe dzi ku ɖo vevie.—Luka 24:51.\n^ mm. 8 Ne èdi be yeanya nu geɖe tso nu si tae Mawu ɖe mɔ ɖe fukpekpewo ŋu na ɣeyiɣi aɖe ŋu la, kpɔ agbalẽ si nye Nuka Tututue Nye Biblia ƒe Nufiafia? ƒe ta 11 lia. Yehowa Ðasefowoe tae.